JDT pilih penyerang berbisa Argentina
Oleh KOSMO!

19 Januari 2021, 3:20 pm
Oleh MOHAMAD FAIZAL HASHIM
KHABAR angin mengenai Johor Darul Ta’zim (JDT) menandatangani penyerang import kelahiran Argentina akhirnya terjawab selepas perkara itu disahkan oleh kelab bola sepak tersebut semalam.
JDT mengumumkan telah menandatangani Jonathan Herrera sebagai penyerang import baharu Harimau Selatan di Facebook rasmi JDT, JOHOR Southern Tigers.
Pengarah Sukan Kelab Bola Sepak JDT, Martin Prest berkata, kelab membuat keputusan menyambar penyerang berusia 29 tahun itu bagi melengkapkan pasukan untuk menghadapi saingan Liga Malaysia (Liga M) musim 2021 ini.
“Kami telah melihat beberapa pemain untuk melengkapkan pasukan dan pada akhirnya, kami memutuskan untuk menandatangani Herrera sebagai penyerang luar negara kami.
“Kami percaya Herrera adalah pemain yang sesuai oleh kerana umurnya dan cara beliau bermain sesuai dengan corak permainan kami.

“Kami akan memperkenalkan Herrera secara rasmi selepas dia melengkapkan tempoh kuarantin dan akan mengumumkan lagi dua pemain selepas itu,” katanya dalam kenyataan di Facebook rasmi JDT.
Herrera sebelum ini bermain untuk kelab Deportivo Riestra yang beraksi pada divisyen kedua Liga Argentina sejak 2013 hingga 2019.
Sepanjang tempoh itu, Herrera membantu pasukan apabila menjaringkan sebanyak 104 gol dalam 166 penampilan bersama pasukan berkenaan.
Dalam tempoh tujuh tahun bersama pasukan tersebut, Herrera telah dipinjamkan kepada beberapa pasukan termasuk pasukan pada saingan liga Venezuela dan Chile.


‘Kalau hilang mata, cacat fizikal, ada ke orang nak ambil berlakon?’ – Saharul Ridzwan
Oleh MOHD. HAIKAL ISA

19 Januari 2021, 3:18 pm
KUALA LUMPUR –  Percaya bintang tidak akan selamanya bersinar, pelakon Saharul Ridzwan mendedahkan keengganan punca pendapatannya terlalu bergantung terhadap dunia seni semata-mata.
Justeru, Saharul atau nama lengkapnya, Mohd. Saharul Ridzwan, 31, berkata, dia perlu menyediakan payung sebelum hujan dengan merancang masa depan terutamanya sumber kewangan dengan sebaiknya ketika dirinya masih ‘disayangi’ dalam industri.
Atas alasan itu, dia kini secara serius mencari peluang dan menceburi ilmu perniagaan bagi membuka empayar sendiri.
“Saya terfikir kalau satu hari nanti secara tiba-tiba saya hilang mata, cacat fizikal tubuh badan ke, masa itu ada ke orang nak ambil saya berlakon lagi.
“Waktu itu saya sudah tidak ada apa-apa lagi nak ‘dijual’ dalam industri seni. Itu yang menjentik hati saya untuk ceburi bidang perniagaan sebagai pendapatan sampingan.
“Lagipun saya sudah berkahwin dan ada anak-anak yang bakal bersekolah. Saya tak boleh fikir apa yang akan jadi pada keesokan hari. Saya kena fikirkan 10 atau 20 tahun akan datang,” katanya kepada Kosmo! Online.

Saharul (kanan sekali) bersama Ketua Pegawai Eksekutif Palut’s Food, Ridzuan Ansar (baju hitam) bersama dua selebriti lain, Zoey Rahman dan Achey yang turut dilantik sebagai duta.
Saharul ditemui pada majlis pelancaran produk makanan ringan Palut’s Food di Puncak Alam, Selangor baru-baru ini dan pelantikannya sebagai duta kudapan Banana Salai Crispy.
Pelakon drama Korban Kasih itu turut melahirkan rasa syukur kerana pendapatannya pada 2020 bertambah dua kali ganda walaupun negara sedang bergelut dengan pandemik Covid-19.
Sebelum ini, Saharul dituduh oleh netizen kerana tidak ada tawaran berlakon selepas dilihat mempromosikan perniagaan pisang berangan dalam Instagram. – K! ONLINE


Irfan belum terfikir lilitan kapten
Oleh MUHAMMAD ZUHAILY BADLISHAH

19 Januari 2021, 3:05 pm
TONGGAK pertahanan Kuala Lumpur United FC (KLUFC), Muhammad Irfan Zakaria tidak mahu terlalu awal memikirkan peluangnya untuk menggalas tanggungjawab memakai lilitan kapten apatah lagi bergelar seorang legenda bersama pasukan kesayangannya itu.
Irfan, 25, pernah memegang peranan sebagai kapten dalam satu perlawanan bersama KLUFC pada aksi Liga Super 2019 sebelum memilih untuk mencari angin baharu dengan menyertai Kedah bagi saingan musim lalu.
Bagaimanapun, penghijrahan tersebut cuma bertahan setahun sahaja apabila bek tengah Harimau Malaya itu kembali menyarung jersi keramat The City Boys bagi menghadapi kancah Liga Super 2021 yang dijadualkan membuka tirainya pada 28 Februari depan.
“Bergelar kapten belum lagi impian saya kerana buat masa ini saya cuma tumpu kepada disiplin dan persembahan di atas padang. Namun, andai kata diberi peluang menjadi kapten, ia satu bonus buat diri saya.
“Saya tidak sedar bahawa saya menghampiri 100 perlawanan bersama Kuala Lumpur (KLUFC). Saya mahu terus berbakti dengan Kuala Lumpur kalau ada rezeki dan akan bermain lebih lama lagi bersama pasukan ini,” katanya.
Irfan cuma memerlukan sembilan perlawanan untuk mencapai 100 aksi bersama The City Boys selepas membuat 91 penampilan sejak tahun 2016 hingga 2019 sebelum berhijrah ke Kedah musim lalu.

“Saya melalui satu perjalanan sukar kerana Kedah mempunyai reputasi tinggi sebagai pasukan gergasi. Kini saya kembali bersama KL selepas setahun meninggalkan pasukan ini,” jelas Irfan yang bermain 12 perlawanan bersama Kedah musim lalu.
Sebagai rekod, kapten KLUFC, Paulo Josue juga berpeluang mengikut jejak Irfan membuat 100 penampilan, sekali gus menyertai senarai ‘Kelab 100’ apabila bermain 86 perlawanan bersama The City Boys sejak 2017.


Pegawai polis dan anggota cawangan FRU ditangkap Perhilitan NS
Oleh NOR AINNA HAMZAH

19 Januari 2021, 3:49 pm
KUALA PILAH – Seorang pegawai polis berpangkat Inspektor dan tujuh anggota dari Pasukan Simpanan Persekutuan (FRU) ditangkap pegawai Jabatan Perlindungan Hidupan Liar dan Taman Negara (Perhilitan) Negeri Sembilan dalam satu pemeriksaan di Jalan Besar Kampung Talang, Empangan Talang, dekat sini, kelmarin.
Sumber berkata, kesemuanya ditangkap atas kesalahan di bawah Akta Pemuliharaan Hidupan Liar (Akta 716) susulan semasa pemeriksaan di dalam kenderaan didapati terdapat satu kampit plastik hidupan liar disyaki pelanduk.
Menurutnya, kira-kira pukul 1 petang, pegawai dan anggota penguatkuasaan Jabatan Perhilitan  telah menahan sebuah kenderaan jenis Land Rover mempunyai tulisan polis berwarna merah di jalan besar Kampung Talang.
“Kenderaan Land Rover berkenaan membawa bot polis yang telah digunakan untuk membuat rondaan bulanan di Empangan Kampung Talang.
“Hasil pemeriksaan ke atas kenderaan yang dinaiki seorang pegawai dan tujuh anggota FRU menemui satu kampit plastik hidupan liar disyaki pelanduk di tempat duduk belakang,” katanya, dekat sini, tadi.
Sumber berkata, pegawai polis berkenaan mengakui hidupan liar berkenaan adalah miliknya.

Menurutnya, pegawai polis berusia lewat 30an berkenaan dan tujuh anggota berusia lingkungan 30an hingga 50-an berkenaan kini ditahan untuk siasatan.
“Turut dirampas sebuah kenderaan jenis Land Rover berwarna merah, sekampit plastik hidupan liar disyaki pelanduk, sebuah tong dan segugus kunco kenderaan dirampas.-K! ONLINE


Impian menggunung Sikh Izhan
Oleh MUHAMMAD ZUHAILY BADLISHAH

19 Januari 2021, 3:10 pm
BINTANG muda Selangor FC, Sikh Izhan Nazrel Sikh Azman bertekad memberikan saingan sihat kepada dua penjaga gol Gergasi Merah untuk meraih peluang minit permainan pada saingan Liga Super 2021 yang akan membuka tirainya 28 Februari ini.
Bagaimanapun, Sikh Izhan, 18, sedar ia bukan satu tugas mudah kerana dua pencabarnya, Mohd. Khairulazhan Mohd. Khalid dan Tauffiq Ar Rasyid Johar berpengalaman luas dalam kancah Liga Malaysia (Liga M).
“Saya bersyukur diberikan peluang keemasan sebegini tetapi saya akui saingan musim ini sangat mencabar kerana saya perlu bersaing dengan dua penjaga gol berpengalaman.
“Saya akan cuba memberikan saingan sihat dan menanti peluang untuk bermain pada Liga Super. Ia mampu menjadi sumber dorongan kepada diri sendiri.
“Pada masa sama, saya mahu memanfaatkan peluang ini untuk menimba ilmu sebanyak yang boleh daripada dua penjaga gol serta barisan kejurulatihan pasukan,” katanya.
Penjaga gol dari Seberang Jaya, Pulau Pinang itu memulakan karier profesional bersama Selangor 2 pada Disember 2019 dan bermain empat perlawanan pada saingan Liga Premier musim lalu.

Bekas graduan Akademi Mokhtar Dahari itu tidak seharusnya mensia-siakan peluang keemasan apabila namanya diserapkan dalam skuad utama Selangor yang akan menghadapi saingan Liga Super musim ini di bawah kendalian ketua jurulatih, Karsten Neitzel.
Sebagai rekod, Sikh Izhan yang memiliki ketinggian 180 sentimeter, bermain sebagai bek tengah dan penyerang sebelum bakatnya sebagai seorang penjaga gol dikesan jurulatih penjaga gol Selangor 2, Lim Chuan Chin ketika berusia 10 tahun.
Perubahan posisi itu telah mencorakkan karier Sikh Izhan sehingga terpilih mewakili skuad bawah 16 tahun (B16), B18 dan B19 Malaysia selain muncul sebagai penjaga gol terbaik serta tersenarai dalam kesebelasan kejohanan pada Piala Elit 2016 di Perancis.


Jumpa bom tangan tepi jalan di Skudai
Oleh MOHD SHARKAWI LONDING

20 Januari 2021, 9:09 pm
JOHOR BAHRU – Tindakan pantas orang awam melaporkan kepada pihak polis setelah menemui sebutir bom tangan di tepi jalan dapat mengelakkan perkara tidak diingini.
Bom lama atau Unexplode Ordance UXO jenis Hand Grenade PRB 36 itu ditemui kira-kira pukul 11 pagi di tepi jalan Jalan Kemuliaan 1, Taman Universiti, Skudai, di sini hari ini.
Ketua Polis Daerah Johor Bahru Utara, Asisten Komisioner Rupiah Abd. Wahid berkata, sejurus mendapat maklumat penemuan itu, sepasukan Unit Pemusnah Bom (UPB), Ibu Pejabat Polis Kontinjen (IPK) Johor dikejarkan ke lokasi kejadian.
“Selepas melakukan siasatan dan polis menemui sebutir bom tangan lama jenis Hand Grenade PRB 36 di pangkal sebatang pokok di tepi jalan yang dilaporkan.
“UPB bertindak memusnahkan bom berkenaan di lokasi penemuan dengan menggunakan teknik ‘high order’ melalui kaedah elektrik,”katanya ketika dihubungi di sini hari ini.
Rupiah berkata, pemusnahan dilakukan dengan teliti dan baik tanpa sebarang kehilangan ke atas nyawa dan kerosakan harta benda.

Beliau juga menyeru kepada orang ramai sekiranya menjumpai objek yang mencurigakan atau dipercayai bom, sila lapor segera kepada mana-mana balai polis berhampiran untuk tindakan siasatan lanjut.
“Diingatkan juga supaya jangan cuba usik, alih atau gerakkan objek tersebut bagi mengelakkan perkara tidak diingini berlaku,”katanya.-K! ONLINE


Mayat dipercayai nelayan hilang ditemui di Indonesia
Oleh DIYANATUL ATIQAH ZAKARYA

20 Januari 2021, 8:09 pm
MELAKA – Mayat seorang nelayan yang dilaporkan hilang bersama-sama rakannya di perairan Selat Melaka sekitar Pulau Undan sejak Rabu lalu dipercayai telah ditemui di Pulau Rupat, Indonesia, pagi tadi.
Ketua Polis Melaka, Datuk Abdul Majid Mohd. Ali berkata, bagaimanapun siasatan lanjut sedang dilakukan oleh pihak polis di negara itu bagi mengesahkan identiti mayat berkenaan.
Katanya, mayat itu ditemui dalam keadaan berpakaian lengkap namun telah reput sepenuhnya, dipercayai dihanyutkan di laut antara tiga hingga empat hari berdasarkan proses pereputan tersebut.
“Kita telah menerima maklumat awal daripada pihak polis di Indonesia mengenai penemuan mayat reput seorang lelaki di pesisiran Pantai Rupat.
“Mayat tersebut dilaporkan lengkap berpakaian dan lesen memandu turut ditemui, namun maklumat ini belum matang dan siasatan lanjut sedang dilakukan bersama polis di sana,” katanya.
Beliau berkata demikian pada sidang akhbar selepas bersama-sama dengan Speaker Dewan Undangan Negeri (DUN) Melaka, Datuk Seri Ab. Rauf Yusoh yang menyampaikan sumbangan kepada anggota bertugas di sekatan jalan raya (SJR) di Tol Ayer Keroh di sini, hari ini.

Turut dimuat naik adalah sekeping gambar lesen memandu atas penama Ahmad Norizan Mohamad dipercayai milik mangsa yang ditemui di pesisiran pantai di Indonesia.
Abdul Majid berkata, pengesahan identiti mangsa akan dilakukan oleh polis di Indonesia dan dijangka akan mengambil masa sekurang-kurangnya seminggu.
Mengulas lanjut mengenai operasi mencari dan menyelamat (SAR) seorang lagi nelayan yang dilaporkan hilang bersama,  beliau menjelaskan operasi itu telah dihentikan mengikut prosedur operasi standard (SOP) ditetapkan.
“Bagi pencarian sepenuhnya, kita hanya tinggal separuh sahaja kerana operasi itu telah melebihi tempoh dibenarkan SOP iaitu tiga hari sahaja, jadi kita hanya menunggu maklumat lanjut daripada Indonesia.
“Bagaimanapun maklumat yang kita perolehi daripada pihak sana lebih tepat, kemudian kita akan putuskan sama ada akan meneruskan pencarian atau tidak,” katanya.
Katanya, mayat akan dibawa pulang sebaik sahaja siasatan selesai dilakukan oleh pihak berkuasa Indonesia.
Terdahulu, Kosmo! melaporkan dua nelayan Ahmad Norizan Mohamad, 38, dan rakan Irwan Radjab, 47, hilang selepas keluar bersama-sama menangkap ikan di perairan Selat Melaka, berhampiran Pulau Undan, Rabu lalu.
Pada hari kedua SAR,  pencarian kedua-dua mangsa diperluaskan meliputi 7.9 batu nautika dari Jeti Nelayan Padang Temu ke Pulau Undan.
Berdasarkan maklumat saksi, mangsa dipercayai berada di sekitar perairan Pulau Undan dan pihak polis tidak menolak kemungkinan dua rakan itu mungkin dihanyutkan disebabkan masalah teknikal seperti kehabisan minyak dan sebagainya.
Bagaimanapun, semalam operasi SAR itu dihentikan kira-kira pukul 6 petang selepas pasukan pencari tidak menemui sebarang petunjuk walaupun sudah memasuki hari ketiga pencarian.  -K! ONLINE


Siak masjid temui ajal terjatuh longkang
Oleh NIK NUR IZZATUL HAZWANI NIK ADNAN

20 Januari 2021, 8:29 pm
DUNGUN – Seorang siak Masjid Taman Hadhari, Paka dekat sini menemui ajal selepas terjatuh ke dalam longkang dipercayai akibat tersandung wayar kabel elektrik hari ini.
Mayat Abdul Hamid Mat Zahari, 45, ditemui disembam di dalam longkang itu oleh bilal masjid berkenaan pada pukul 12.50 tengah hari.
Ketua Polis Daerah Dungun, Superintendan Baharudin Abdullah berkata, bilal tersebut yang ketika itu baru keluar dari tandas masjid terkejut menemukan mayat rakannya yang berasal dari Kampung Cacar, Paka dekat sini di dalam longkang berkenaan.
“Dia kemudiannya telah memaklumkan penemuan itu kepada jemaah lain sebelum memanggil pihak berkuasa.
“Pegawai perubatan dari Klinik Kesihatan Paka di sini yang bergegas ke lokasi kejadian tidak lama kemudian mengesahkan mangsa telah meninggal dunia,” katanya kepada Kosmo! di sini hari ini.
Baharudin berkata, siasatan awal tidak menolak kemungkinan Abdul Hamid terjatuh ke dalam longkang tersebut akibat tersandung oleh kabel wayar elektrik berkenaan.

Beliau menjelaskan ia berikutan mangsa ditemui di dalam longkang itu dalam keadaan kedua-dua kakinya terbelit dengan kabel wayar elektrik berkenaan.
“Setakat ini tiada unsur jenayah ditemui dan kematian mangsa telah diklasifikasikan sebagai kematian mengejut.
“Mayat mangsa telah dihantar ke Unit Forensik Hospital Dungun di sini untuk dibedah siasat,” katanya. – K! ONLINE


Kluster baharu di NS libatkan pelajar ILP Pedas
Oleh NOR AINNA HAMZAH

20 Januari 2021, 10:32 pm
SEREMBAN – Kluster terbaharu yang dikesan di negeri ini iaitu kluster Sungai Ibor dikenalpasti melibatkan pelajar di Institut Latihan Perindustrian (ILP) Pedas yang terletak di Persiaran Pinggiran Pedas, Kampung Sungai Ibor, Pedas.
Mengikut maklumat yang dikongsikan Pusat Kesiapsiagaan dan Tindak Cepat Krisis Kebangsaan (CPRC) Kementerian Kesihatan (KKM), kes indeks bagi kluster ini iaitu lelaki warganegara Malaysia berusia 20 tahun telah dilaporkan positif Covid-19 pada 20 Januari hasil saringan individu bergejala dan mempunyai sejarah perjalanan rentas negeri  dari Johor.
Menurutnya, sehingga kini sejumlah 138 individu telah disaring, di mana 12 kes telah dikesan positif Covid-19 dalam kluster ini.
Sementara itu, Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri Sembilan, S. Veerapan berkata, sehingga 12 tengah hari tadi, terdapat 176 kes baru positif Covid-19 dilaporkan ke CPRC Jabatan Kesihatan Negeri, Negeri Sembilan, menjadikan jumlah keseluruhan kes Covid-19 sebanyak 10,430 kes.
“Dari jumlah kumulatif tersebut, 9,173 kes telah sembuh dan discaj, 1,238 kes yang masih menerima rawatan di wad dan 19 kes telah meninggal dunia.
“Sehingga kini, terdapat penambahan satu kluster baharu dilaporkan ke CPRC Jabatan Kesihatan Negeri, Negeri Sembilan menjadikan terdapat 31 kluster yang masih belum diisytiharkan tamat di Negeri Sembilan,” katanya dalam satu kenyataan, di sini, tadi.

Veerapan berkata, terdapat 1,369 kes aktif mengikut definisi Program Pengurangan Risiko Daerah (Jumlah kes jangkitan tempatan dalam tempoh 14 hari terakhir).
Menurutnya, dari statistik daerah, terdapat pertambahan sebanyak 93 kes di daerah Seremban; Port Dickson (55 kes); Rembau (15 kes); Jempol (12 kes) dan Jelebu (satu kes). -K! ONLINE


Kapasiti pusat kuarantin Covid-19 di HTF kini 79 peratus
Oleh NUR NAZLINA NADZARI

20 Januari 2021, 7:41 pm
KANGAR – Kapasiti pusat rawatan dan kuarantin bagi pesakit Covid-19 di Hospital Tuanku Fauziah (HTF) di sini telah mencapai 79 peratus pada ketika ini.
Menteri Besar, Datuk Seri Azlan Man berkata, walau bagaimanapun, negeri ini mampu lagi menampung jumlah pesakit tersebut kerana kapasiti di Kolej Jururawat Masyarakat Kangar pada tahap 26 peratus.
Katanya, jumlah kes jangkitan tempatan harian dijangka menurun berdasarkan trend yang dilihat kelmarin iaitu hanya tiga kes positid daripada 233 sampel diuji.
“Buat masa ini, kita mempunyai baki 165 lagi sampel yang menunggu keputusan dan dijangka kes positif akan kurang berbanding pada 14 hingga 17 Januari lalu.
“Ini juga mengambil kira sudah tiada lagi orang luar yang datang ke negeri ini setelah rentas negeri dilarang,” katanya ketika ditemui di Kompleks Dewan Undangan Negeri (DUN) Perlis di sini hari ini. – K! ONLINE


Jari tersepit tombol pintu
Oleh MASTURAH SURADI

20 Januari 2021, 10:35 pm
KOTA TINGGI – Seorang kanak-kanak terpaksa menahan sakit hampir dua jam selepas jarinya tersepit pada tombol pintu yang rosak dalam kejadian berlaku di Felda Sungai Sibol di sini petang hari ini.
Komander Operasi Balai Bomba Penyelamat Kota Tinggi, Pegawai Bomba Kanan II Mohd. Yusman Abdullah berkata, pihaknya menerima panggilan kejadian itu pada pukul 6.04 petang.
Katanya, sebanyak sebuah jentera dengan kekuatan 11 anggota dihantar ke lokasi kejadian.
“Mangsa merupakan seorang kanak-kanak berusia 10 tahun telah tersepit jarinya di dalam tombol pintu yang rosak.
“Pasukan operasi bertindak menggunakan peralatan khas untuk memotong tombol pintu di jari mangsa sehingga dapat dikeluarkan dengan selamat tanpa kecederaan,”katanya dalam satu kenyataan.
Katanya, operasi ditamatkan pada pukul 7.36 petang.-K! ONLINE


Rina, ibu bebas Covid-19 dan dibenarkan keluar hospital hari ini
Oleh MOHD. HUSNI MOHD. NOOR

20 Januari 2021, 9:18 pm
PUTRAJAYA – Menteri Pembangunan Wanita, Keluarga dan Masyarakat, Datuk Seri Rina Harun akhirnya dibenarkan keluar dari Hospital Sungai Buloh hari ini selepas 11 hari dirawat dan menjalani kuarantin akibat positif Covid-19.
Turut dibenarkan keluar dari hospital hari ini adalah ibunya yang juga disahkan positif Covid-19, sebelum ini.
Ahli Parlimen Titiwangsa itu menerusi hantaran di Facebook berkata, beliau merakamkan setinggi-tinggi kesyukuran ke hadrat Allah S.W.T kerana bebas dari wabak itu.
“Saya dan ibu kesayangan saya telah sembuh dari jangkitan Covid-19.
“Hari ini, saya dan ibu saya telah dibenarkan pulang ke rumah setelah menjalani rawatan dan tempoh kuarantin di Hospital Sungai Buloh.
“Sesungguhnya hanya Allah S.W.T sahaja yang tahu betapa hiba hati saya saat dimaklumkan ibu saya juga positif Covid-19 sehari selepas saya disahkan positif wabak tersebut pada 10 Januari lalu,” katanya.

Katanya, beliau juga ingin menzahirkan ucapan terima kasih kepada semua yang telah mengutuskan doa agar beliau dan ibunya segera sembuh.
Rina berkata, beliau tidak akan lupakan setiap titik keringat dan jerih payah petugas barisan hadapan terutama pegawai perubatan dan kakitangan Hospital Sungai Buloh yang memberikan layanan mesra sepanjang menerima rawatan di hospital itu.
“Jasa dan pengorbanan kalian tidak akan dilupakan dan tidak mampu dibalas melainkan utusan doa agar semua petugas barisan hadapan terus dilindungi dalam menyempurnakan tugas dan khidmatnya menyantuni para pesakit.
“Saya menyeru seluruh rakyat Malaysia yang saya kasihi, jagalah diri, patuhi prosedur operasi standard (SOP) agar setiap dari kita terus dilindungi,” katanya. -K! ONLINE


Pelajar lebih teruja jika ke sekolah
Oleh NUR SYAZWANA MANSOR, ZULHANIFA SIDEK, MOHAMAD NAUFAL MOHAMAD IDRIS dan NOOR HAYATI MAMAT

20 Januari 2021, 9:23 pm
SUNGAI PETANI – “Saya tak sabar nak pergi sekolah untuk jumpa cikgu dan kawan-kawan,” demikian luahan seorang murid tahun satu, Halimatun Saadiah Hasrizal, 7, yang memulakan sesi Pengajaran dan Pembelajaran di rumah (PdPR) semalam.
Halimatun sepatutnya memulakan sesi persekolahan sebagai murid tahun satu di Sekolah Kebangsaan (SK) Kota Kuala Muda, dekat sini semalam, namun tidak dapat berbuat demikian disebabkan Perintah Kawalan Pergerakan Bersyarat (PKPB) di negeri ini.
Katanya, dia lebih teruja untuk ke sekolah kerana dapat menggayakan pakaian seragam sekolah dan beg sekolah baharu.
“Hari ini saya sudah berkenalan dengan Cikgu Sarina dan Cikgu Mimi melalui WhatsApp dan sudah diberi tugasan untuk mata pelajaran Sains dan Matematik,” katanya ketika ditemui di rumahnya di Kota Kuala Muda, dekat sini semalam.
Di Perak, biarpun sesi persekolahan tahun ini dilakukan secara dalam talian, namun bagi Afi Arish Rifqi Afi Roshezry, 7, dia tetap teruja dan bersiap seawal pukul 7 pagi dengan memakai pakaian seragam bersama beg dan alat tulis sama bagaikan mahu hadir ke sekolah.
HALIMATUN Saadiah sedang mengikuti pembelajaran secara online di rumahnya di Kota Kuala Muda, Sungai Petani, Kedah hari ini.
Afi Arish Rifqi perlu mengikuti minggu transisi bagi murid-murid Tahun Satu SKJP sebagai sesi pembelajaran awal iaitu mengenal guru-guru dan mata pelajaran menerusi rakaman video yang diterima menerusi aplikasi Telegram.

Ketika ditanya, dia memberitahu sangat teruja untuk bersekolah walau pun hanya berada di rumah kerana ingin belajar dan mengenal perkara-perkara baharu.
“Sangat merasa seronok dapat bersekolah kerana boleh belajar dan menulis. Saya mahu belajar bersungguh-sungguh dan bercita-cita menjadi juruterbang.
“Kata cikgu, semua murid-murid boleh datang ke sekolah bila tamat Covid-19,” kata anak bongsu daripada tiga beradik ini.
Sementara itu, bagi seorang pelajar tingkatan 1, Alya Khadeeja Mohd. Zaidi, 13, dia terpaksa mengikuti pembelajaran secara online di restoran ibunya di Bukit Jelutong, Shah Alam.
Menurut pelajar Sekolah Menengah Kebangsaan (SMK) Bukit Jelutong itu, ia berikutan ketiadaan akses internet di rumahnya selain tidak mahu ketinggalan dalam sesi pertama Pengajaran dan Pembelajaran di Rumah (PdPR).

Katanya, dia menganggap perkara itu sebagai dugaan untuk berjaya dalam pembelajaran.
“Melihat kepada kesusahan ibu dan ayah mencari wang menyebabkan saya tidak pernah meminta mereka memasang peranti internet di rumah.
“Lagipun ketika ini terdapat keperluan lain perlu diutamakan berikutan keadaan ekonomi yang tidak menentu,” katanya ketika ditemui di pusat perniagaan D’Bayu, di sini semalam.
Dalam pada itu, berbeza di Hulu Terengganu, hampir kesemua sekolah di daerah itu masih belum memulakan sesi pembelajaran dan pengajaran di rumah (PdPR).
NORIHAN menyusun buku teks anaknya, Nur Izyani Dalia di Kampung Nibong, Hulu Terengganu hari ini.
Seorang ibu, Norihan Awang, 45, berkata, guru anaknya, Nur Izyani Dalia Mohd Syukri, 10, yang bersekolah di Sekolah Kebangsaan (SK) Kuala Berang memberitahu PdPR hanya akan dimulakan pada minggu depan.
Dia berkata, ibu bapa dikehendaki untuk mengambil buku teks anak masing-masing di sekolah.
“Saya difahamkan kebanyakan sekolah di daerah Hulu Terengganu turut menangguhkan PdPR bagi memberi peluang murid dan ibubapa melakukan persediaan dari segi gajet dan liputan Internet.
“Berdasarkan pengalaman sewaktu Perintah Kawalan Pergerakan (PKP) dulu, guru akan menghantar latihan menerusi aplikasi WhatsApp,” katanya ketika ditemui di rumahnya di Kampung Sungai Petai di sini semalam. -K! ONLINE


Jalan raya terputus, bangunan loji ranap akibat tanah runtuh
Oleh IVAN AMIRUL

20 Januari 2021, 8:12 pm
BELURAN – Sebuah bangunan milik Loji Rawatan Air Paitan ranap selain jalan raya Paitan –Kanibongan di Kilometer 127.5 terputus ekoran tanah runtuh berhampiran Kampung Kubambangan malam tadi.
Namun dalam kejadian kira-kira pukul 11.30 malam itu tiada mengakibatkan kemalangan jiwa.
Ketua Polis Daerah Beluran, Superintendan Kassim Muda berkata, kejadian dipercayai akibat hujan lebat berterusan kebelakangan ini.
“Kejadian mengakibatkan jalan raya utama berdekatan loji air di Paitan mengalami runtuhan yang besar.
“Dalam masa sama, sebuah bangunan kuarters loji air menggelongsor berikutan runtuhan sama namun tiada kemalangan jiwa disebabkan tiada bekerja mendiami rumah berkenaan.
“Selain itu, laluan jalan raya berdekatan juga terputus dan tidak dapat di lalui,”katanya dalam satu kenyataan media hari ini.
Mengulas lanjut, Kassim berkata, pihak Jabatan Kerja Raya (JKR) sudah dimaklumkan mengenai perkara terbabit untuk tindakan baik pulih segera.

Sementara itu, beliau memaklumkan papan tanda amaran turut sudah dipasang bagi memberi amaran kepada pengguna jalan raya. -K! ONLINE


Suami, isteri maut nahas dengan lori
Oleh NOR AINNA HAMZAH

20 Januari 2021, 11:45 pm
TAMPIN – Sepasang suami isteri maut selepas terbabit dengan nahas dengan lori di Jalan Tampin-Gemas, dekat Kampung Gedok, malam tadi.
Dalam kejadian berkenaan, Mohamad Ismail, 70, dan Halijah Hamat, 62, beralamat di Felda Palong 3 disahkan maut di lokasi kejadian.
Difahamkan pasangan suami isteri itu dalam perjalanan dari rumah saudaranya di Kampung Pondoi ke kediaman mereka di Felda Palong 3.
Menurut Ketua Balai Bomba dan Penyelamat Gemencheh, Norfaizal Ahmad, pasukannya bergegas ke lokasi kejadian sebaik menerima panggilan pada pukul 8.46 malam dan tiba di lokasi pada pukul 8.52 malam.
“Sebaik tiba di lokasi, kedua-dua mangsa yang dipercayai merupakan suami isteri masih tersepit di dalam kenderaan berkenaan.
“Kemalangan membabitkan sebuah kereta jenis Proton Saga dan sebuah lori lima tan,” katanya ketika dihubungi, dekat sini, tadi.

Norfaizal berkata, kedua-dua mangsa yang tersepit berjaya di bawa keluar kira-kira 20 minit.
Menurutnya, kedua-dua mangsa telah disahkan meninggal dunia oleh pasukan paramedik yang tiba di lokasi kejadian.
Mayat mangsa telah di hantar ke Hospital Tampin bagi proses bedah siasat. -K! ONLINE


Peniaga emas rugi RM49,600 diperdaya scammer
Oleh ROSLIZA MOHAMED

20 Januari 2021, 6:14 pm
KOTA BHARU – Seorang wanita peniaga kedai emas mengalami kerugian sebanyak RM49,600 selepas diperdaya lelaki yang menyamar sebagai pembeli selepas berurusan dengan suspek melalui panggilan telefon dalam kejadian pada Ahad lalu.
Selepas menyedari dirinya ditipu, mangsa yang berusia 20 tahun segera membuat laporan di Ibu Pejabat Polis Daerah (IPD) Kota Bharu keesokan harinya.
Ketua Jabatan Siasatan Jenayah dan Komersial (JSJK) negeri, Superintendan Ahmad Azizul Mohamed berkata, berdasarkan keterangan, seorang lelaki telah menghubungi mangsa kononnya ingin membeli barang kemas bernilai RM49,600 dari kedai tanpa mahu melihat barangan itu terlebih dahulu.
Menurutnya, bagi membuat pembayaran, suspek meminta nombor akaun bank kedai emas itu dan selepas membuat semakan, mangsa mendapati wang RM49,600 telah dimasukkan suspek pada Ahad lalu.
“Pada keesokan harinya, ketika mangsa berada di kedai emas, seorang wanita datang mendakwa mewakili suspek untuk mengambil barang kemas yang telah dibeli.
“Mangsa menyerahkan barangan kemas itu kepada suspek wanita tersebut seutas rantai leher, beberapa utas rantai tangan dan beberapa kepingan emas yang bernilai RM49,600,” katanya ketika dihubungi Kosmo! di sini hari ini.

Menurut Ahmad Azizul, bagaimanapun mangsa telah dihubungi oleh pihak polis di Johor pada hari yang sama bagi membantu siasatan melibatkan wang RM49,600 yang telah dimasukkan oleh seorang mangsa jenayah penipuan di negeri itu ke akaun bank milik mangsa.
Ujarnya, susulan daripada itu, mangsa segera membuat laporan polis menafikan penglibatannya dengan kes penipuan di Johor selain turut merasakan telah ditipu dalam urusan jual beli emas tersebut.
“Siasatan awal mendapati, seorang mangsa di Johor berminat dengan iklan jualan sebuah kenderaan di dalam media sosial lalu menghubungi penjual iaitu suspek pada Sabtu lalu.
“Dia telah membuat dua transaksi bayaran iaitu RM2,400 pada hari tersebut ke satu akaun bank milik individu sebagai wang tempahan dan seterusnya RM49,600 lagi pada hari berikut ke akaun bank milik kedai emas di Kelantan.
“Mangsa di Johor juga telah membuat laporan polis kelmarin setelah mengesyaki telah ditipu apabila suspek penjual tidak lagi dapat dihubungi dan kenderaan yang dibeli tidak diterimanya,” katanya.
Tambah Ahmad Azizul, siasatan polis mendapati nombor talian yang digunakan suspek juga pernah terlibat dengan satu kes penipuan e-dagang melibatkan jual beli kenderaan yang tidak wujud di Pahang pada Disember tahun lepas.
Kes disiasat mengikut Seksyen 420 Kanun Keseksaan kerana menipu. -K! ONLINE


Vaksin Covid-19 dicuri di Mexico
Oleh KOSMO!

20 Januari 2021, 7:27 pm
BANDAR RAYA MEXICO – Pihak berkuasa Mexico menyiasat kes kecurian sejumlah vaksin koronavirus dari sebuah hospital kerajaan, kata pihak tentera kelmarin.
Mexico merupakan antara negara yang mencatat jumlah kes kematian tertinggi akibat Covid-19. Kerajaan negara itu mengerahkan tentera untuk menjaga bekalan vaksin serta melindunginya daripada jatuh ke tangan kumpulan penjenayah.
Menurut pihak tentera, bekalan vaksin itu dicuri semasa berada di bawah kawalan sebuah institusi kesihatan awam di tengah negeri Morelos dengan kawalan keselamatan di situ diuruskan oleh sebuah firma swasta.
“Kecurian ini disebabkan perbuatan tidak jujur untuk kepentingan sendiri oleh seorang kakitangan pemvaksinan hospital,” kata tentera dalam satu kenyataan.
Kerajaan Mexico telah berjanji untuk menjadikan kempen vaksinasi percuma di seluruh negara yang mempunyai populasi hampir 129 juta orang itu sekali gus cabaran besar dari segi logistik. Golongan pertama yang menerima suntikan vaksin Covid-19 adalah kumpulan barisan hadapan terdiri daripada pekerja kesihatan.
Mexico secara rasmi mencatat lebih 140,000 kes kematian akibat Covid-19 iaitu keempat tinggi di dunia selepas Amerika Syarikat (AS), Brazil dan India.

Negara itu memulakan program pemvaksinan besar-besaran pada 24 Disember tahun lalu menggunakan vaksin koronavirus buatan farmaseutikal AS, Pfizer dan rakan kongsinya dari i Jerman, BioNTech tetapi terhalang akibat kekurangan bekalan. – AFP


Kesihatan bertambah baik tapi belum dibenarkan pulang – Tok Pa
Oleh MOHD. HUSNI MOHD. NOOR

20 Januari 2021, 6:08 pm
PUTRAJAYA – “Keadaan saya bertambah baik sikit tetapi doktor tidak benarkan pulang lagi kerana rawatan pada paru-paru masih belum selesai,” kata Menteri di Jabatan Perdana Menteri (Ekonomi), Datuk Seri Mustapa Mohamed.
Mustapa menerusi hantaran di laman Facebook berkata, doktor mengesahkan kandungan oksigen dan tekanan darahnya baik malah, selera makan juga bertambah.
Menurutnya, beliau kini dirawat di Hospital Raja Perempuan Zainab II, Kota Bharu, Kelantan dan hari ini hari ke-11 menjalani rawatan dan kuarantin.
“Terima kasih doktor, jururawat dan petugas yang tidak kenal penat lelah demi menjaga kesihatan kami di sini.
“Covid-19 masih mengancam, hospital dan unit rawatan rapi (ICU) kita semakin penuh. Jaga diri dan keluarga baik-baik. Rakyat perlu patuh prosedur operasi standard (SOP) 100 peratus dan jangan berkompromi.
“Terima kasih kepada semua sahabat handai, ahli keluarga dan rakyat Malaysia yang menghantar mesej, sampai salam dan berdoa berterusan,” katanya.

Katanya, sokongan diberikan memberi semangat dan dorongan kepada beliau untuk meneruskan perjuangan melawan Covid-19.
Mustapa dimasukkan ke hospital pada 9 Januari lalu selepas disahkan positif Covid-19. -K! ONLINE


Tangguh penggambaran di negeri PKP, segera pulang – Finas
Oleh NUR EMIRA SAIZALI

20 Januari 2021, 6:42 pm
PETALING JAYA – Perbadanan Kemajuan Filem Nasional Malaysia (Finas) menyeru semua syarikat produksi yang sedang menjalankan penggambaran di negeri-negeri terlibat dengan Perintah Kawalan Pergerakan (PKP) ditangguhkan dalam kadar segera.
Ketua Pegawai Eksekutif Finas, Ahmad Idham Ahmad Nadzri berkata, tindakan tersebut bagi mengelakkan sebarang kesulitan dan kekangan sebelum pelaksanaan PKP di seluruh negara kecuali di Sarawak.
“Finas mencadangkan kepada mana-mana syarikat produksi yang sedang menjalankan aktiviti penggambaran di negeri yang dikuatkuasakan PKP untuk segera pulang ke ibu kota.
“Hal ini untuk mengelakkan sebarang kekangan dan kesulitan sebelum perlaksanaan PKP di seluruh negara kecuali negeri Sarawak berkuat kuasa pada 22 Januari ini,” katanya dalam satu kenyataan hari ini.
Tambah Idham, pihaknya juga sudah mendapatkan pencerahan daripada Majlis Keselamatan Negara (MKN) berhubung perkara tersebut.
“Finas melalui Kementerian Komunikasi dan Multimedia Malaysia (KKMM) sudah mendapatkan pencerahan daripada pihak MKN berhubung perkara itu.

“Sehubungan itu, Finas mencadangkan kepada mana-mana syarikat produksi yang ingin melakukan perjalanan pulang membabitkan pergerakan rentas negeri perlulah mendapatkan kelulusan pergerakan merentas daripada Polis Diraja Malaysia (PDRM) dan menyertakan Sijil Perakuan Penggambaran (SPP) yang dikeluarkan oleh Finas sebagai dokumen sokongan,” katanya.
Terdahulu, Menteri Kanan (Keselamatan), Datuk Seri Ismail Sabri Yaakob semalam mengumumkan mengenai perlaksanaan PKP di seluruh negara kecuali Sarawak bermula 22 Januari ini. – K! ONLINE


PKPD di Kampung Orang Asli Batu 6, Perak bermula esok
Oleh MOHD. HUSNI MOHD. NOOR

20 Januari 2021, 7:05 pm
PUTRAJAYA – Kerajaan memutuskan untuk melaksanakan Perintah Kawalan Pergerakan Diperketatkan (PKPD) di Kampung Orang Asli Batu 6, Jalan Pahang, Batang Padang, Perak bermula esok sehingga 3 Februari ini.
Menteri Kanan (Keselamatan), Datuk Seri Ismail Sabri Yaakob berkata, setakat Isnin lalu, sebanyak 12 kes positif Covid-19 direkodkan di kampung berkenaan.
Beliau berkata, Kementerian Kesihatan (KKM) turut mengesahkan terdapat seramai 87 kontak rapat yang sedang dikuarantin ketika ini.
“Pelaksanaan PKPD ini bertujuan untuk mengawal pergerakan penduduk serta memudahkan KKM melaksanakan saringan bersasar di lokaliti ini yang membabitkan seramai 494 penduduk,” katanya dalam kenyataan hari ini.
Dalam pada itu, Ismail Sabri berkata, seramai 752 individu ditahan atas pelbagai kesalahan ingkar prosedur operasi standard (SOP) Perintah Kawalan Pergerakan (PKP), semalam.
Menurutnya, daripada jumlah itu, 718 individu dikompaun manakala 34 lagi direman.

“Kesalahan direkodkan ialah tidak memakai pelitup muka (277), gagal menyediakan peralatan merekod butiran pelanggan (137), tiada penjarakkan fizikal (128), rentas daerah/negeri tanpa kebenaran (73), premis beroperasi lebih masa/tanpa kebenaran (39) dan lain-lain (98),” katanya.
Selain itu, katanya, seramai 57 orang pendatang asing tanpa asing (PATI) ditangkap dalam Ops Benteng dan sebanyak 10 buah kenderaan darat turut dirampas. -K! ONLINE


Muka Awie, badan orang lain demi promosi produk, Awie nak saman!
Oleh MOHD. HAIKAL ISA

20 Januari 2021, 5:42 pm
PETALING JAYA – Penyanyi rock terkemuka tanah air, Datuk Awie tidak akan teragak-agak untuk mengambil tindakan undang-undang terhadap syarikat produk berasaskan suplemen, AG Nutrition International Sdn. Bhd. kerana menggunakan imejnya yang disunting tanpa kebenaran untuk tujuan promosi.
Kata Awie atau nama sebenarnya, Ahmad Azhar Othman, dia tiada kena-mengena dengan syarikat tersebut baik sebagai duta mahupun pengguna produk.
“Muka saya pada badan orang yang lain sambil memegang dua produk yang dikenali sebagai ‘AG Cera’ daripada satu Syarikat bernama AG Nutrition International Sdn. Bhd.
“Saya dapati gambar tersebut telah banyak disebarkan dalam media sosial oleh pengguna-pengguna Facebook yang saya percaya merupakan ejen syarikat tersebut.
“Gambar dimuat naik bersama kenyataan-kenyataan kononnya saya mengamalkan dan menggunakan produk tersebut. Ada juga yang menyatakan saya menyokong atau terlibat dengan bisnes tersebut,” kata Awie, 52.
Sehubungan itu, pelantun lagu Tragedi Oktober itu menafikan sekeras-kerasnya penglibatannya secara langsung dengan perniagaan atau produk syarikat tersebut.

“Saya tidak pernah diupah atau dilantik menjadi duta kepada syarikat tersebut bagi memasarkan atau mempromosikan produk. Saya menyatakan saya tidak pernah bergambar bersama produk dan gambar tersebut telah dipalsukan.
“Saya tidak pernah mengamalkan produk syarikat tersebut apatah lagi membeli produknya. Saya juga tidak pernah menyatakan sokongan terhadap produk syarikat tersebut,” katanya lagi.
Dalam sidang akhbar secara maya bersama media sebentar tadi, Awie turut menjelaskan, melalui peguamnya, dia telah menghantar surat saman ganti rugi kepada syarikat berkenaan pada 6 Januari 2021.
Syarikat tersebut telah membalas surat saman berhubung perkara itu pada tarikh 13 Januari namun menafikan sama ada syarikatnya mahupun ejen-ejen bawah kendalian mereka ada mengeksploitasi gambar atau pengaruh Awie untuk tujuan promosi produk.
“Saya beri tempoh tujuh hari selepas surat pertama dihantar (6 Januari) ke syarikat itu bagi mereka menggugurkan atau memadam gambar saya untuk tujuan promosi. Sebenarnya, sudah ‘tamat tempoh’ pun.
“Memandangkan gambar tersebut masih luas disebarkan dalam media sosial, saya
mengarahkan peguam untuk mengambil tindakan yang sewajarnya terhadap AG Nutrition International Sdn. Bhd,” kata Awie.
Turut hadir pada sidang akhbar maya ialah dua peguam yang mewakilinya berhubung kes tersebut, Adnan Seman dan Azreen Azmi dari Tetuan Adnan Sharida & Associates. – K! ONLINE


Guru mengaji laku amang seksual  dipenjara
Oleh NIK NUR IZZATUL HAZWANI NIK ADNAN

20 Januari 2021, 6:21 pm
KEMAMAN – Perbuatan serakah seorang guru mengaji al-Quran melakukan amang seksual terhadap seorang budak perempuan berusia 11 tahun yang juga muridnya berbalas apabila dihukum penjara enam tahun oleh Mahkamah Sesyen di sini hari ini.
Hakim Azman Mustapha memutuskan hukuman demikian terhadap Mohd. Khairul Izzul Anang, 33, selepas mendapati pihak pembelaan gagal menyangkal kes dikemukakan pihak pendakwaan.
“Tertuduh juga diperintahkan menjalani sesi kaunseling sepanjang dalam tahanan selain diletakkan di bawah pengawasan polis selama dua tahun selepas selesai menjalani hukuman penjara,” katanya ketika membacakan penghakimannya di sini hari ini.
Mohd. Khairul yang berada di kamar pesalah dilihat mengalirkan air mata sebaik hukuman dijatuhkan sambilkan disaksikan isterinya di galeri awam.
Berdasarkan pertuduhan, tertuduh didakwa melakukan amang seksual dengan menyebabkan kanak-kanak perempuan itu memegang alat sulit lelaki itu.
Perbuatan itu didakwa berlaku di sebuah rumah di Taman Desa Solehah, Kampung Mak Chili di sini antara pukul 2.30 petang hingga 5 petang, 2 Februari 2018.

Mengikut fakta kes, mangsa telah dihantar ke rumah tertuduh untuk mengikuti kelas pengajian al-Quran di rumah mangsa sebelum mengadu perbuatan tertuduh kepada ibunya sewaktu dijemput pulang pada hari tersebut.
Mohd. Khairul dituduh mengikut Seksyen 14 (b) Akta Kesalahan-Kesalahan Seksual Terhadap Kanak-Kanak 2017 yang memperuntukkan hukuman hukuman penjara tidak lebih 20 tahun dan sebatan jika sabit kesalahan.
Pendakwaan dikendalikan oleh Timbalan Pendakwa Raya,  Ahmad Hafizuddin Manjur Ahmad manakala tertuduh diwakili peguam, Akmal Wahidah Abd. Halim.
Hakim Azman membenarkan permohonan Akmal Wahidah untuk menangguhkan pelaksanaan hukuman sehingga proses rayuan dikemukakan di peringkat mahkamah  tinggi.
Beliau kemudiannya membenarkan Mohd. Khairul dibebaskan dengan wang jaminan RM10,000. – K! ONLINE


Lapan anggota polis IPD Taiping diarah kuarantin kendiri
Oleh WAT KAMAL ABAS

20 Januari 2021, 7:13 pm
TAIPING – Seramai lapan anggota polis pelbagai pangkay di Ibu Pejabat Polis Daerah (IPD) Taiping diarahkan menjalani perintah kuarantin kendiri di rumah masing-masing susulan seorang tahanan wanita warganegara Thailand positif Covid-19 dalam Ops Noda Ahad lalu.
Ketua Polis Daerah Taiping, Asisten Komisioner Osman Mamat berkata, wanita berusia 31 tahun itu didapati positif selepas ujian swab Covid-19 dijalankan terhadapnya selepas operasi pada pukul 6 petang.
Menurut Osman, susulan itu, Kementerian Kesiahatan Malaysia (KKM) menasihatkan semua anggota yang terlibat dalam penangkapan operasi Ops Noda, kawalan lokap dan mahkamah diarahkan untuk menjalani perintah kawalan kendiri di kediaman masing-masing bermula semalam.
“Wanita warga asing itu telah dihantar ke Hospital Kuala Kangsar untuk tindakan lanjut.
“Selain dari anggota polis, tahanan yang berada di sel tahanan juga turut dilakukan ujian swab dan kuarantin,” katanya pada sidang akhbar di IPD Taiping di sini hari ini.
Sementara itu, Osman turut mengatakan pihaknya akan menambah tiga lagi sekatan jalanraya (SJR) di Taiping dalam pelaksanaan Perintah Kawalan Pergerakan (PKP) bermula 22 Januari hingga 4 Febuari depan dan menjadikan jumlah SJR di Taiping sebanyak lima lokasi.

Menurut Osman, pihaknya turut mendapat bantuan anggota daripada berbagai agensi termasuk Jabatan Pengangkutan Jalan (JPJ)  bagi melancarkan lagi operasi SJR.
“Sepanjang pelaksanaan Perintah Kawalan Pergerakan Bersyarat (PKPB) sejak awal bulan lalu, sebanyak 365 kompaun telah di keluarkan atas kegagalan pematuhan prosedur operasi standard (SOP) dan menjadikan jumlah keseluruhan bermula Mac tahun lalu melebihi 1,000 saman,” katanya.
Osman turut menasihatkan orang ramai agar tetap patuh dalam mematuhi SOP sebagaimana yang telah diwartakan oleh Majlis Keselamatan Negara (MKN) dan KKM. -K! ONLINE


Lapan peruncit  dikompaun sorok minyak masak
Oleh MOHAMAD FAIZAL HASHIM

20 Januari 2021, 6:06 pm
JOHOR BAHRU – Kementerian Perdagangan Dalam Negeri dan Hal Ehwal Pengguna (KPDNHEP) mengeluarkan notis terhadap lapan peruncit di sekitar bandar raya ini kerana disyaki menyembunyikan minyak masak pek sekilogram (kg) bersubsidi sehingga menimbulkan kebimbangan dalam kalangan masyarakat.
Pengarah KPDNHEP Johor, Mohd. Hairul Anuar Bohro berkata, notis yang dikeluarkan itu bagi mendapatkan maklumat serta penjelasan berhubung kenaikan harga yang berlaku dan mengesan sekiranya wujud sebarang elemen pencatutan.
Katanya, tindakan terbabit dibuat selepas KPDNHEP negeri menjalankan operasi bersepadu di sekitar Kulai dan Kempas, di sini susulan laporan bekalan minyak masak bersubsidi kehabisan stok di pasaran.
“Sejak awal tahun sehingga hari ini, KPDNHEP Johor menjalankan pemeriksaan ke atas 780 premis meliputi 687 peruncit, 75 pemborong dan 18 pengilang di seluruh daerah di negeri ini. Kami turut mempertingkatkan pemantauan sebaik laporan minyak masak paket terputus bekalan selain harga minyak botol naik mendadak.
“Hasil pemeriksaan yang dibuat, lapan peruncit diberikan Notis Seksyen 21 Akta Kawalan Harga dan Anti Pencatutan 2011 kerana dipercayai mereka terbabit menyorok minyak paket dan mendakwa kehabisan stok, padahal bekalan masih ada tetapi disembunyikan.
“Hasil siasatan awal mendapati tindakan peruncit menyorok bekalan mereka kerana enggan menjual minyak paket disebabkan margin keuntungan yang rendah berbanding minyak botol,” katanya.

Beliau berkata demikian selepas meninjau operasi bersepadu KPDNHEP Johor memeriksa bekalan minyak masak di Kempas, di sini hari ini.
Mohd. Hairul berkata, pihaknya juga sedang menyiasat punca kenaikan harga minyak botol yang mendadak hingga menimbulkan keluhan orang ramai.
“KPDNHEP Johor sedang memeriksa rantaian bekalan minyak masak bersubsidi di negeri ini selepas ia didakwa habis di pasaran sejak dua minggu lalu.
“Kita akan membuat pemeriksaan secara menyeluruh di peringkat pengeluar atau pengilang, pemborong sehinggalah ke peringkat peruncit,” katanya.-K! ONLINE


4,008 kes baharu, 11 kematian dilapor
Oleh SITI A'ISYAH SUKAIMI

20 Januari 2021, 6:30 pm
PUTRAJAYA – Kes baharu melonjak kembali kepada angka melebihi 4,000 dengan 4,008 kes dilaporkan menjadikan jumlah kes positif Covid-19 sebanyak 169,379 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, lima kes import mendapat jangkitan dari luar negara manakala sebanyak 4,003 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 41,087 kes.
“Sebanyak 11 kes kematian turut dilaporkan dan jumlah kes kematian Covid-19 terkini di Malaysia sebanyak 630 kes.
“Terdapat 2,374 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 127,662 kes,” katanya menerusi maklumat dikongsikan pada Facebook beliau di sini hari ini.
Ujarnya, terdapat 246 kes positif sedang dirawat di Unit Rawatan Rapi dengan 96 kes memerlukan bantuan pernafasan. -K!ONLINE


KPDNHEP kesan wujud kenaikan harga barang
Oleh NUR SHARIEZA ISMAIL

20 Januari 2021, 5:04 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) mengakui berlaku peningkatan harga barangan bagi barang basah termasuk sayur-sayuran.
Menterinya, Datuk Seri Alexander Nanta Linggi berkata, ia susulan pemantauan yang dilakukan di peringkat pembekalan barang-barang keperluan di pasaran melalui penguatkuasaan Ops Pasar 2021 (sayur-sayuran) yang telah dijalankan sejak 12 Januari lalu.
Beliau berkata, siasatan lanjut mendapati, kenaikan harga barangan keperluan tersebut disebabkan oleh musim tengkujuh yang melanda negeri-negeri Pantai Timur yang menyebabkan nelayan tidak dapat turun ke laut.
Katanya, faktor perubahan cuaca yang terlampau sejuk di negeri pengeluar bekalan utama sayur-sayuran seperti di Cameron Highland menyebabkan kualiti dan kuantiti hasil sayur-sayuran
berkurangan
“Antara barangan yang menunjukkan peningkatan adalah sayur-sayuran seperti tomato dan sawi,” katanya dalam satu kenyataan di sini hari ini.
Alexander bagaimanapun berkata, terdapat barangan yang mengalami penurunan harga dan tiada sebarang perubahan harga.

“Harga bawang yang diimport daripada pelbagai negara pengeluar menunjukkan berlakunya penurunan harga,” katanya.
Beliau berkata, sehingga 18 Januari lalu, sebanyak 258 premis peruncit dan pembekal telah diperiksa yang melibatkan 743 barangan terdiri daripada lima sayur-sayuran utama iaitu tomato, cili merah minyak dan kulai, lobak dan kubis bulat.
“Sebanyak 246 notis bertulis telah dikeluarkan kepada peniaga hasil daripada pemantauan awal tersebut untuk memantau aktiviti kenaikan harga dan mengesan sekiranya wujud elemen pencatutan,” katanya. -K! ONLINE


Tiga lagi hospital dijadikan pusat rawatan, kuarantin Covid-19
Oleh MOHD. RAFIE AZIMI

20 Januari 2021, 5:21 pm
ALOR SETAR – Tiga lagi hospital di negeri ini dijadikan pusat rawatan dan kuarantin bagi menampung pertambahan pesakit Covid-19.
Pengerusi Jawatankuasa Kesihatan dan Kerajaan Tempatan negeri, Datuk Dr. Mohd. Hayati Osman berkata, hospital tersebut adalah Hospital Sultan Abdul Halim (HSAH) di Sungai Petani, Hospital Kuala Nerang serta Hospital Kulim.
“Sebelum ini kita hanya ada satu hospital yang menempatkan pesakit Covid-19 iaitu Hospital Sultanah Bahiyah (HSB) di Alor Setar, namun bermula minggu ini kita telah menempatkan pesakit di ketiga-tiga hospital itu juga,” katanya.
Beliau berkata demikian kepada pemberita selepas menghadiri Mesyuarat Exco di Wisma Darul Aman di sini hari ini.
Menurut Mohd. Hayati, maklumat diterimanya menyatakan kapasiti wad pesakit Covid-19 di HSB kini pada tahap 72 peratus penuh manakala Unit Rawatan Rawatan Rapi (ICU) 89 peratus. – K! ONLINE


Lantikan tetap lebih ramai pegawai perubatan
Oleh MOHD RIDZAUDDIN ROSLAN

20 Januari 2021, 5:16 pm
PETALING JAYA – Persatuan Perubatan Malaysia (MMA) meminta kerajaan untuk melantik lebih ramai pegawai perubatan secara tetap bagi memastikan tenaga kerja mencukupi dalam menentang Covid-19.
Presidennya, Prof. Datuk Dr. Subramaniam Muniandy berkata, keadaan itu berikutan kekurangan tenaga kerja dengan banyak doktor terpaksa dipanggil berbanding sebelum ini.
“Baki pegawai perubatan yang tidak diberi jawatan tetap pula perlu ditawarkan kontrak lanjutan sekurangnya setahun bagi membolehkan mereka berkhidmat lebih baik.
“MMA mengharapkan kerajaan dapat memberikan perincian segera mengenai tambahan 3,500 pegawai perubatan di bawah inisiatif PERMAI sama ada ia merujuk kepada jawatan tetap atau kontrak,” katanya di sini tadi. – K! ONLINE


Minyak masak cukup di Kelantan
Oleh YATIMIN ABDULLAH

20 Januari 2021, 5:06 pm
KOTA BHARU – Kementerian Perdagangan Dalam Negeri dan Hal Ehwal Pengguna (KPDHEP) Kelantan memberi jaminan bekalan minyak mencukupi untuk menampung keperluan pengguna di seluruh negeri ini.
Pengarahnya, Adnan Abdul Rahman berkata, selain itu, harga bahan mentah itu turut dikawal bagi memastikan tidak berlaku kenaikkan melebihi harga siling.
Menurutnya, berdasarkan kepada pemantauan yang dijalankan oleh KPDNHEP Kelantan, harga minyak masak peket bersubsidi seberat satu kilogram (kg) tetap dijual pada harga RM2.50.
“Bagi harga minyak masak botol seberat lima kg pula, ia dijual pada harga RM24 sehingga RM27.
“Setakat ini, hanya minyak masak peket seberat satu kg sahaja yang dikawal oleh pihak kerajaan,” katanya dalam satu kenyataan di sini hari ini.
Menurut Adnan, peniaga dinasihatkan supaya tidak mengambil kesempatan dan sentiasa mematuhi arahan yang ditetapkan oleh kerajaan setiap masa.

Katanya, pengguna juga diingatkan supaya membuat pembelian secara berhemah. – K! ONLINE


PKP: Masjid, surau terus beroperasi di NS
Oleh ZAKKINA WATI AHMAD TARMIZI

20 Januari 2021, 5:09 pm
SEREMBAN – Semua masjid dan surau di Negeri Sembilan dibenarkan untuk beroperasi sepanjang tempoh pelaksanaan Perintah Kawalan Pergerakan (PKP) di negeri ini.
Bagaimanapun, menurut Menteri Besar, Datuk Seri Aminuddin Harun, ia perlu mematuhi prosedur operasi standard (SOP) ditetapkan Jabatan Hal Ehwal Agama Islam Negeri Sembilan (JHEAINS).
“Semua masjid serta surau di Negeri Sembilan dibenarkan mengadakan solat fardhu dan solat Jumaat sepanjang tempoh PKP dengan merujuk kepada SOP yang telah dikeluarkan oleh JHEAINS sebelum ini.
“Jemaah diwajibkan membawa sejadah sendiri yang bersaiz besar, memakai pelitup muka, perlu mengambil wuduk di rumah dan mematuhi had keluasan melakukan ibadah di dalam ruang utama masjid sah,” katanya dalam sidang akhbar khas di sini hari ini.
Menteri Kanan Keselamatan, Datuk Seri Ismail Sabri Yaakob semalam memaklumkan seluruh negara bermula 22 Januari ini berada di bawah PKP kecuali negeri Sarawak.
Dalam pada itu, Aminuddin menambah, bagi pusat ibadat bukan Islam, hanya aktiviti sembahyang sahaja dibenarkan.

“Rumah ibadat bukan Islam dibenarkan untuk mengadakan aktiviti sembahyang sahaja. Tidak dibenarkan untuk mengadakan sebarang sambutan, majlis perayaan, perkahwinan, pernikahan di semua rumah ibadat bukan Islam,” katanya.
Bagi memudahkan urusan rakyat, kerajaan negeri juga menurut Aminuddin akan membuka semua kanter perkhidmatan sepanjang tempoh pelaksanaan PKP.
“Kerajaan negeri mengambil keputusan untuk membuka kaunter perkhidmatan sebanyak 100 peratus dibawah kelolaan kerajaan negeri demi kepentingan rakyat,” katanya.
Sementara itu, Aminuddin turut berharap Majlis Keselamatan Negara (MKN) mempertimbangkan cadangan bagi membenarkan operasi premis makanan termasuk perkhidmatan penghantaran makanan dilanjutkan sehingga pukul 10 malam. – K! ONLINE


Pelajar SPM MRSM Lipis dikuarantin
Oleh ABDUL RASHID ABDUL RAHMAN

20 Januari 2021, 5:00 pm
LIPIS – Kesemua pelajar tingkatan lima Maktab Rendah Sains Mara (MRSM) Lipis yang bakal mengambil peperiksaan Sijil Pelajaran Malaysia (SPM) dikuarantin selepas seorang pelajar didapati positif Covid-19 semalam.
Pengarah MKN negeri, Mohd Zairasyahli Shah Zakaria berkata, seramai 142 pelajar perempuan ditempatkan di Institut Latihan Perumahan dan Kerajaan Tempatan (I-KPKT) Bukit Tinggi manakala dua pelajar lelaki dikuarantin di asrama.
“Pemindahan ke I-KPKT dilakukan untuk keselamatan selepas ada kes positif dan melihat situasi yang mana daripada 20 orang yang bergejala meningkat kepada 30 orang dalam tempoh 10 hari.
“Setakat pagi ini terdapat tiga lagi pelajar yang dikuarantin di I-KPKT positif Covid-19 dan dihantar ke Hospital,”katanya di sini, hari ini.
Menurutnya, pemindahan pelajar perempuan ke I-KPKT dilakukan selepas mengadakan perbincangan dengan pelbagai pihak termasuk pihak Majlis Amanah Rakyat (MARA).
Katanya, pemindahan pelajar berkenaan menaiki bas turut diiringi pihak polis dalam memastikan aspek keselamatan sentiasa diberi keutamaan.

“Terdapat juga tiga guru pengiring dibawa bagi menjaga kebajikan pelajar sepanjang ditempatkan dikuarantin,”ujarnya. – K! ONLINE


Pekerja pembersihan maut digilis
Oleh MOHD AZLI ADLAN

20 Januari 2021, 5:33 pm
MARANG – Seorang pekerja pembersihan maut selepas motosikal Honda EX5 dinaiki dirempuh sebuah kenderaan pelbagai guna (MPV) jenis Perodua Alza di Kampung Kijing di sini hari ini.
Dalam kejadian pada pukul 8.05 pagi itu, Muhammad Hairi Mamat, 38, meninggal dunia di lokasi kejadian akibat kecederaan parah di bahagian kepala dan beberapa anggota badan badan.
Ketua Polis Daerah Marang, Deputi Superintendan Mohd. Zain Mat Dris berkata, sewaktu kejadian, Muhammad Hairi yang menunggang motosikal Honda EX5 yang dinaiki dalam perjalanan Bukit Mawi di sini dari Kampung Kijing.
“Sebaik tiba di lokasi kejadian, sebuah kenderaan pelbagai guna, Perodua Alza yang dipandu seorang wanita 28 tahun tiba-tiba keluar dari persimpangan berhampiran sebuah padang bola.
“Ia kemudiannya merempuh sisi kanan motosikal dinaiki mangsa yang kebetulan sedang melalui laluan tersebut,” katanya di sini hari ini.
Mohd. Zain berkata, impak rempuhan itu menyebabkan mangsa terjatuh dari motosikanya sebelum terperosok ke bahagian bawah kenderaan pelbagai guna berkenaan.

Tambah beliau, tubuh Muhammad Hairi kemudiannya digilis kenderaan pelbagai guna, Perodua Alza yang dipandu wanita tersebut. – K! ONLINE


Ramai pelajar Orang Asli tidak hadir ke sekolah
Oleh AIMUNI TUAN LAH

20 Januari 2021, 5:02 pm
GUA MUSANG – Kehadiran pelajar Orang Asli ke sekolah menengah di daerah ini pada hari pertama sesi persekolahan dilihat kurang memberangsangkan.
Difahamkan, hanya sebilangan kecil Orang Asli yang tinggal di kawasan kampung pedalaman berjaya hadir ke sekolah.
Pegawai Jabatan Kemajuan Orang Asli (Jakoa) daerah, Muhamad Yusrizal Ghani berkata, keadaan itu kerana halangan jalan balak rosak dan jambatan runtuh akibat musim tengkujuh baru-baru ini.
Katanya, pelajar Orang Asli berkenaan telah dibawa keluar dari kampung mereka oleh pihak kontraktor yang dilantik sejak kelmarin.
“Bagaimanapun, masih terdapat ramai lagi pelajar Orang Asli yang dalam proses dibawa keluar terutama yang tinggal di kampung pedalaman.
“Saya difahamkan kira-kira seramai 150 pelajar anak Orang Asli akan menduduki peperiksaan Sijil Peperiksaan Malaysia (SPM) tahun ini dan kita mahu pastikan mereka hadir ke sekolah,” katanya ketika dihubungi Kosmo! hari ini.

Tambah Muhamad Yusrizal, pelajar Orang Asli di daerah ini ditempatkan di lapan buah sekolah menengah.
Katanya, antara sekolah menengah terlibat yang menempatkan pelajar Orang Asli ialah Sekolah Menengah Kebangsaan (SMK) Tengku Indra Petra, SMK Tengku Indra Petra 2, SMK Sungai Asap, SMK Tengku Bendahara, SMK Sri Wangi, SMK Paloh, SMK Bandar Chiku dan SMK Chiku 2.
Sementara itu, seorang bapa dari Kampung Kuala Betis, Abu Along, 47, berkata, kebanyakan anak Orang Asli yang mengambil peperiksaan SPM akan tinggal di asrama.
Katanya, dia telah menghantar seorang anaknya ya g bakal menduduki peperiksaan SPM lebih awal ke sekolah supaya dapat memasuki kelas dengan selesa.
“Sebagai ibu bapa kita juga rasa bimbang dengan keadaan anak yang terpaksa belajar ketika penularan wabak Covid-19 ini.
“Saya berharap, anak saya dapat menjaga dirinya dengan mematuhi prosedur operasi standard (SOP) yang ditetapkan,” katanya.


Ebit Lew sumbang KFC dan pelitup muka kepada ‘frontliner’
Oleh NUR HUDA MUSA

20 Januari 2021, 5:12 pm
PETALING JAYA – Pendakwah terkenal, Ebit Lew memberi sumbangan makanan dan pelitup muka kepada petugas barisan hadapan Polis Diraja Malaysia (PDRM) di sekitar Kuala Lumpur hari ini.
Ebit atau nama sebenarnya Ebit Irawan Ibrahim Lew berkata, sumbagan itu diberikan kepada tiga buah Ibu Pejabat Polis Daerah (IPD) iaitu Tun H.S Lee, Dang Wangi, dan Sungai Buloh sebagai tanda penghargaan buat petugas barisan hadapan.
“Tadi ziarah beberapa balai Polis Diraja Malaysia (PDRM) dan hadiahkan mereka 500 bungkus ayam goreng KFC dan 25,000 keping pelitup muka. Beri sedikit kata semangat dan doa.
“Terharu dan terkesan dengan pengorbanan anggota. Mereka ‘frontliner’ negara kita. Hanya Allah SWT yang balas jasa dan pengorbanan mereka,” katanya dalam satu hantaran di Facebook hari ini.
Dalam perkongsian itu, beliau juga melahirkan penghargaan kepada warga PDRM yang menyambut baik kedatangannya.
“Baik sangat semua OCPD semua balai. Semua dah siap menunggu dan semua minta doa dan beri kata-kata semangat pada anggota.

“Semoga Allah SWT satukan hati kita dan tarik musibah dari negara ini,” katanya. – K! ONLINE


Barangan kosmetik seludup bernilai RM22,000 dirampas
Oleh YATIMIN ABDULLAH

20 Januari 2021, 5:26 pm
RANTAU PANJANG – Pasukan Gerakan Am (PGA) Batalion 9 merampas barangan kosmetik bernilai RM22,000 yang cuba diseludup masuk ke negara ini menggunakan pangkalan haram Pok Mat, Lubok Gong di sini semalam.
Rampasan barangan kosmetik dari negara jiran itu dilakukan oleh anggota PGA pada pukul 11 malam.
Pegawai Pemerintah PGA Batalion 9, Superintendan Nor Azizan Yusof berkata, semasa melakukan rondaan, anggota PGA telah menjumpai tiga kotak barangan kosmetik di tepi sebuah rumah yang tidak berpenghuni berhampiran pangkalan haram itu.
Menurutnya, bagaimanapun, tiada individu yang hadir untuk mengambil barangan tersebut selepas PGA menjalankan intipan di kawasan itu hampir 30 minit.
“Hasil pemeriksaan yang dilakukan terhadap kotak tersebut membawa kepada penemuan pelbagai jenis barangan kosmetik seludup dari negara jiran.
“Semua barangan rampasan dibawa balik ke Balai Polis Rantau Panjang untuk tindakan lanjut,” katanya dalam satu kenyataan di sini hari ini.

Nor Azizan memberitahu, barangan itu akan diserahkan kepada pihak Kementerian Kesihatan Malaysia (KKM) untuk siasatan lanjut.
Kes disiasat mengikut Seksyen 7(1)(e) Peraturan-Peraturan Kawalan Dadah dan Kosmetik 1984.- K! ONLINE


Hanya 3kg minyak bagi satu transaksi belian
Oleh MOHD. HUSNI MOHD. NOOR

20 Januari 2021, 4:07 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) menetapkan supaya setiap pelanggan dibenarkan membeli hanya tiga bungkusan minyak masak pek 1 kilogram (kg) bagi setiap transaksi, berkuat kuasa semalam.
Pengarah Penguat Kuasa KPDNHEP Azman Adam berkata, kementerian mengarahkan penjual runcit supaya menghadkan pembelian minyak masak berkenaan.
Beliau berkata, keputusan itu dibuat bagi memastikan kestabilan bekalan minyak masak berkenaan khususnya dalam cabaran situasi pandemik Covid-19 ini.
“Kerajaan komited dalam memastikan kestabilan bekalan minyak masak itu bagi kegunaan isi rumah dengan harga yang ditetapkan iaitu RM2.50 sekilogram.
“Minyak masak dalam bungkusan 1 kg adalah  barangan kawalan yang diberikan subsidi di bawah Program Skim Rasionalisasi Harga Minyak Masak (COSS),” katanya dalam kenyataan akhbar hari ini.
Katanya, pihaknya berharap ketetapan itu dapat  memastikan lebih ramai pengguna berpeluang memperoleh bekalan minyak masak yang diberikan subsidi kerajaan.

Azman berkata, pihaknya juga mengingatkan kepada penjual runcit bahawa kebenaran itu adalah terpakai kepada minyak masak pek bungkusan 1 kg sahaja dan perlu dijual dengan harga RM2.50 sekilogram.
Menurutnya, tiada had pembelian perlu dikenakan ke atas minyak masak bukan dalam pek bungkusan 1 kg.
“Pada masa yang sama, KPDNHEP kekal konsisten mengawal selia aktiviti perdagangan dan pengedaran di negara ini bagi memastikan rangkaian pengedaran pemborongan dan peruncitan tidak terjejas sekali gus memberi keyakinan kepada rakyat bahawa bekalan barangan keperluan asas dan penjagaan diri mencukupi di pasaran.
“Arahan ini juga memastikan tiada perlakuan peniaga yang mengambil kesempatan memanipulasi harga dan bekalan minyak masak semasa pandemik Covid-19,” katanya. – K! ONLINE


Kain rentang untuk didik masyarakat -MBSA
Oleh MOHD YUNUS YAKKUB

20 Januari 2021, 4:19 pm
SHAH ALAM – Pemasangan kain rentang berhubung pemberian makanan kepada haiwan terbiar dan berkeliaran merupakan kaedah didikan dalam mengelak penambahan bilangan haiwan tersebut di beberapa lokasi sekitar daerah ini.
Majlis Bandaraya Shah Alam (MBSA) dalam kenyataannya hari ini memaklumkan pemasangannya juga merupakan salah satu pelaksanaan kempen memberi makan secara bertanggungjawab.
Katanya, setiap individu perlu bertanggungjawab ke atas haiwan yang diberi makan seperti mengambil dan memelihara haiwan tersebut di kediaman masing-masing serta menjaga kebajikan haiwan tersebut.
“Pemantauan pihak MBSA mendapati haiwan berkeliaran ini termasuk anjing mendapat sumber makanan daripada penduduk yang sekaligus menambah bilangan haiwan itu.
“Justeru, kaedah pendidikan seperti pemasangan kain rentang ini dapat memberikan pendedahan agar masyarakat bekerjasama dengan MBSA menangani masalah itu walaupun aktiviti-aktiviti penangkapan haiwan terbiar dilaksanakan secara berkala pihak kami,” katanya.
Terdahulu tular di laman sosial Facebook berhubung pemasangan kain rentang itu yang menimbulkan pelbagai polemik di kalangan netizen termasuk menyifatkan MBSA sebagai tidak berhati perut kepada haiwan.

MBSA menjelaskan sebanyak 1,840 aduan berkaitan anjing yang berkeliaran yang menyebabkan kacau ganggu kepada orang ramai diterima pihaknya sepanjang tahun lalu.
“Setiap individu yang memberi makanan kepada mana-mana haiwan perlu bertanggungjawab ke atas haiwan itu dan boleh dianggap sebagai pemilik haiwan tersebut mengikut Seksyen 33, Akta Kebajikan Haiwan.
“Manakala aktiviti memberi makan kepada haiwan terbiar akan menyebabkan kawasan tersebut menjadi kotor merupakan satu kesalahan mengikut Seksyen 81 Akta Kerajaan Tempatan 1976, ” ujarnya.
Dalam perkembangan sama, orang ramai yang ingin membuat aduan berkaitan haiwan berkeliaran boleh menghubungi di talian bebas tol MBSA 1800884477. – K! ONLINE


Pejabat daerah dijadikan PKOB sepanjang PKP
Oleh MOHD. RAFIE AZIMI

20 Januari 2021, 4:57 pm
ALOR SETAR – Kesemua pejabat daerah di negeri ini akan dijadikan Pusat Kawalan Operasi Bencana (PKOB) bagi menyelaras sebarang keperluan dan bantuan kepada penduduk memerlukan sepanjang Perintah Kawalan Pergerakan (PKP) bermula Jumaat ini.
Menteri Besar Kedah, Muhammad Sanusi Md. Nor berkata, kerajaan negeri juga sedang mempertimbangkan bantuan bergantung kepada keperluan penduduk.
Katanya, beberapa perkara lain akan diteliti dan dibincangkan bersama semua pihak yang terlibat dalam Jawatankuasa Kerja Keselamatan Negeri (JKKN).
“Saya fikir ada beberapa perubahan prosedur operasi standard (SOP) dalam pelaksanaan PKP kali ini berbanding PKP yang lalu termasuk kelonggaran diberikan dalam beberapa sektor terutama berkaitan ekonomi.
“Semua itu akan diteliti dalam mesyuarat bersama JKKN. Pelaksanaan PKP ini perlu dihadapi kerana kes Covid-19 kian meningkat dan jika tidak diambil langkah-langkah drastik termasuk pelaksanaan darurat, mungkin penularan pandemik ini menjadi lebih parah,” katanya.
Beliau berkata demikian pada sidang akhbar selepas mempengerusikan Mesyuarat Exco di Wisma Darul Aman di sini hari ini. – K! ONLINE


Pemandu treler tiada lesen langgar khemah SJR
Oleh MOHD SYALMIZI HAMID

20 Januari 2021, 4:12 pm
SEBERANG PERAI – Seorang pamandu treler ditahan polis selepas melanggar sebahagian struktru khemah sekatan jalan raya (SJR) di Jalan Chain Ferry, Butterworth di sini hari ini.
Kejadian kira-kira pukul 12.30 tengah hari itu bagaimanapun tidak mengakibat sebarang kecederaan kepada pegawai dan anggota yang bertugas.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, kejadian berlaku selepas treler 26 tayar dipandu lelaki berusia 28 tahun itu dalam perjalanan dari sebuah kilang besi di Perai di sini menuju ke sebuah bengkel tayar.
“Siasatan awal mendapati, pemandu yang bekerja dengan sebuah syarikat itu telah selesai menghantar muatan dari Johor Baharu, Johor sebelum menuju ke bengkel.
“Dia yang melaui SJR berkenaan tidak mengikut laluan khas, sebaliknya melalui lorong kenderaam awam di sebelah kiri sebelum sebahagin badan treler sebelah kiri berlanggar dan bergesel dengan khemah,” katanya kepada pemberita hari ini.
Menurut Noorzainy, polis telah menahan pemandu berkenaan yang mempunyai lapan rekod lampau termasuk empat berkaitan dadah bagi siasatan lanjut.

“Ujian urin mendapati pemandu itu negatif, manakala dia juga didapati tiada lesen memandu kelas E yang sah,” katanya.
Beliau berkata, kes disiasat mengikut Seksyen 42(1) Akta Pengangkutan Jalan 1987. – K! ONLINE


Barang kemas warga emas dilarikan lelaki bertopeng
Oleh ROHANA MOHD. NAWI

20 Januari 2021, 4:55 pm
TUMPAT – Seorang warga emas mengalami kerugian kira-kira RM5,000 apabila barang kemas miliknya dilarikan lelaki bertopeng dalam kejadian samun di rumahnya di Kampung Sungai Pinang, Palekbang di sini semalam.
Kejadian berlaku kira-kira pukul 6 pagi ketika mangsa berusia 70 tahun berada di rumah seorang diri sebelum didatangi lelaki terbabit.
Ketua Polis Daerah Tumpat, Superintendan Ab. Rashid Mat Daud berkata, lelaki itu secara tiba-tiba memeluk dan menutup muka mangsa dengan tuala selepas memasuki rumahnya.
Katanya, pada masa sama, lelaki terbabit mencekik leher mangsa dan menekan mukanya ke atas tilam.
“Suspek kemudian merentap barang kemas iaitu rantai bersama loket emas dan dua utas gelang tangan yang dianggarkan bernilai kira-kira RM5,000 sebelum melarikan diri.
“Sewaktu kejadian, mangsa tidak dapat mengecam suspek kerana lelaki itu memakai topeng,” katanya ketika dihubungi Kosmo! hari ini.

Sehubungan itu, menurut Ab. Rashid, mangsa membuat laporan berhubung kejadian itu, di Balai Polis Palekbang, Tumpat hari ini.
Menurutnya, polis telah melancarkan gerakan mengesan lelaki terbabit untuk siasatan lanjut.
Katanya, kesi disiasatmengikut Seksyen 392 Kanun Keseksaan kerana melakukan jenyah samun yang boleh dipenjara sehingga tujuh tahun jika sabit kesalahan. – K! ONLINE


Nur Sajat mengaku tidak salah berpakaian wanita
Oleh NUZULSHAM SHAMSUDDIN

20 Januari 2021, 3:58 pm
SHAH ALAM – Usahawan kosmetik sensasi, Nur Sajat mengaku tidak bersalah di Mahkamah Tinggi Syariah di sini atas pertuduhan berpakaian menyerupai wanita sehingga menyebabkan agama Islam dipandang hina.
Menurut sumber, Nur Sajat atau nama sebenarnya Muhammad Sajjad Kamaruzzaman, 36, membuat pengakuan tidak bersalah itu selepas pertuduhan dibacakan terhadapnya di hadapan Hakim Syarie Mohammad Khalid [email protected] pada 6 Januari lalu.
Mengikut pertuduhan, Muhammad Sajjad didakwa telah menyebabkan agama Islam dipandang hina dengan caranya adalah seorang lelaki yang menyerupai wanita di dalam majlis bacaan Yasin dan solat hajat.
Kesalahan itu didakwa dilakukan di dalam premis Nursajat Beauticion, Alam Avenue 2, Jalan Serai Wangi G16/G, Seksyen 16 Shah Alam pukul 7.30 malam pada 23 Februari 2018.
Berikutan itu pertuduhan dikemukakan mengikut Seksyen 10(a) Enakmen Jenayah Syariah (Negeri Selangor) 1995 yang jika sabit kesalahan boleh didenda maksimum RM5,000 atau penjara tidak lebih tiga tahun atau kedua-duanya sekali jika sabit kesalahan.
Dalam prosiding itu pendakwaan diwakili Timbalan Pendakwa Raya Syarie Selangor Atras Mohd. Zain.

Mahkamah kemudian membenarkan Muhammad Sajjad dikat jamin RM3,000 dan menetapkan 23 Februari ini bagi sebutan semula kes.
Pada 12 Januari lalu, Kosmo! Online melaporkan usahawan tersebut memuat naik satu video seperti memberi bayangan ingin meninggalkan agama Islam selepas mendakwa kerja-kerja amal kebajikannya tidak dipersetujui segelintir pihak.
Bukan itu sahaja, Sajat mendedahkan, dia sudah menjalani pembedahan penukaran jantina.
Nama Sajat kembali menjadi bahan bualan netizen selepas dia mendakwa, dirinya ditahan reman oleh Jabatan Agama Islam Selangor (JAIS) kerana mengadakan majlis doa selamat dan bacaan yassin di pejabatnya di Shah Alam.
Menurut Sajat dia ditahan pada tanggal 6 Januari lalu di Pusat Tahanan Sementara (PTS) di Kuala Kubu Bharu dan dia telah dilayan tidak wajar walaupun datang bertujuan memberi keterangan dan kerjasama pada pihak JAIS.
Difahamkan, Sajat ditahan selepas mengadakan majlis doa selamat untuk anak-anak tahfiz pada tarikh 23 Februari 2018 sebelum segelintir pihak mengambil tindakan membuat laporan kepada JAIS yang tidak bersetuju dirinya berpakaian seperti seorang wanita yang dilihat seperti mempermainkan agama. – K! ONLINE


Zii Jia tumbang lagi seawal pusingan pertama
Oleh MUHAMMAD RIDUAN MOHD HANAFIAH

20 Januari 2021, 3:50 pm
LANGKAH jaguh perseorangan lelaki No. 1 negara, Lee Zii Jia pada kejohanan badminton Toyota Terbuka Thailand di Bangkok tersekat seawal pusingan pertama selepas tewas kepada pemain India, Sameer Verma semalam.
Pemain pilihan kelapan kejohanan itu tumbang dengan keputusan 21-18, 25-27, 19-21 dalam tempoh satu jam 14 minit sekali gus merekodkan kekalahan kedua kepada pemain India berusia 26 tahun tersebut selepas kali terakhir tewas di tangan Verma pada Terbuka Australia 2019.
Ketua jurulatih perseorangan lelaki negara, Hendrawan akur dengan kekalahan tersebut selain mengakui Zii Jia perlu bekerja keras untuk kembali mendapatkan semula rentak terbaiknya.
“Daripada dua kejohanan di Thailand ini, kita harus akui prestasi Zee Jia masih belum berada pada tahap maksimum terutama ketika mengawal tekanan berdepan perlawanan sukar seperti ini.
“Ia jelas sekali apabila Zee Jia ingin membuat keputusan sama ada ingin menggunakan strategi antara rali atau tampil dengan corak serangan. Saya lihat dia sedikit ragu-ragu untuk membuat keputusan.
“Pemain lawan sudah mempelajari strategi Zee Jia dan ketika itu saya lihat pemain lawan juga telah menukar cara permainannya. Kita perlu menilai semua kekalahan ini dan melihat semula apa yang perlu dilakukan pada masa akan datang,” katanya kepada Kosmo! semalam.

Sementara itu, beregu campuran negara, Chan Peng Soon-Goh Liu Ying tampil dengan kemenangan bergaya 21-13, 21-13 ke atas pasangan Jerman Jones Ralfy Jansen-Kilasu Ostermeyer.
Beregu lelaki profesional negara, Goh V Shem-Tan Wee Kiong turut melangkah ke pusingan kedua dengan mudah selepas gandingan Korea Selatan, Kim Gi Jung-Lee Yong Dae menarik diri pada set pertama ketika keputusan 6-2.
Tidak terkecuali buat Aaron Chia-Soh Wooi Yik apabila melangkah ke pusingan seterusnya apabila berjaya menewaskan pasukan tuan rumah Thailand, Weeraphat Phakjarung-Wongsathorn Thongkham dengan keputusan 21-10,21-18 dalam tempoh 32 minit.
Pasangan beregu wanita, Vivian Hoo-Yap Cheng Wen turut mara apabila menewaskan gandingan dari England, Chloe Birch-Lauren Smith 21-14, 21-14 dalam tempoh 34 minit.


Bapa mentua muda mengaku salah cabul menantu tiri
Oleh NUZULSHAM SHAMSUDDIN

20 Januari 2021, 4:24 pm
KAJANG – Seorang pekerja kilang yang juga bapa mentua muda mengaku bersalah di Mahkamah Majistret di sini hari ini atas pertuduhan mencabul menantu tirinya di sebuah rumah dua tahun lalu.
Tertuduh yang berusia 30 tahun itu membuat pengakuan bersalah tersebut selepas pertuduhan dibacakan terhadapnya di hadapan Majistret, Syahrul Sazly Md. Sain.
Bagaimanapun mahkamah menetapkan 23 Mac ini bagi pendengaran fakta kes dan jatuh hukum.
Mengikut pertuduhan, tertuduh yang bekerja sendiri itu didakwa telah menggunakan kekerasan jenayah dengan niat mahu mencabul kehormatan seorang wanita berusia 31 tahun dengan cara memeluk mangsa.
Kesalahan itu didakwa dilakukan di sebuah rumah di  Taman Cheras Prima di sini pukul 2 pagi pada 6 Oktober 2019 yang didakwa mengikut Seksyen 354 Kanun Keseksaan.
Hukuman bagi seksyen itu memperuntukkan hukuman penjara maksimum 10 tahun atau denda atau dengan sebat atau mana-mana dua daripada hukuman tersebut jika sabit kesalahan.

Terdahulu Timbalan Pendakwa Raya Siti Nur Liyana Mohd. Sulaiman tidak menawarkan sebarang jaminan memandangkan sebelum ini tertuduh merupakan orang yang dikehendaki dalam kes tersebut.
Bagaimanapun tertuduh yang tidak diwakili peguam merayu diberikan ikat jamin dengan jumlah jaminan rendah kerana berpendapatan rendah.
Selepas mendengar permohonan kedua-dua belah pihak, Majistret Syahrul Sazly membenarkan tertuduh diikat jamin RM2,000 berserta syarat tambahan tertuduh perlu melapor diri di balai polis berdekatan dua kali setiap bulan. – K! ONLINE


Guna wang i-Sinar sewa lori seludup ketum
Oleh NORLIDA AKMAR IDROS

20 Januari 2021, 4:51 pm
PENDANG – Tindakan seorang lelaki menyeludup daun ketum dari Kuala Nerang dekat sini ke Seremban, Negeri Sembilan dengan menyewa sebuah lori menggunakan wang i-Sinar menjerat diri apabila dia ditahan polis pada semalam.
Suspek berusia 34 tahun yang memandu lori jenis bonded tiga tan ditahan sepasukan polis dari Balai Polis Kubor Panjang di Jalan Kampung Tong Prok dalam Mukim Padang Kerbau di sini kira-kira pukul 12.45 tengah malam.
Ketua Polis Daerah Pendang, Deputi Superintendan Arriz Sham Hamezah memberitahu, anggota polis yang sedang melakukan rondaan cegah jenayah terserempak dengan sebuah lori melalui kawasan itu dalam keadaan mencurigakan.
“Polis kemudian mengarahkan pemandu itu berhenti dan hasil pemeriksaan menemui sebanyak 80 beg kanvas dan guni berisi daun ketum yang kesemuanya seberat 1.5 tan,” katanya kepada pemberita di Ibu Pejabat Polis Daerah (IPD) Pendang di sini hari ini.
Katanya, siasatan mendapati suspek yang berasal dari Sungai Petani dekat sini diupah sebanyak RM2,000 oleh seorang individu untuk membawa bekalan daun ketum dianggarkan bernilai RM22,000 itu dari Kuala Nerang dalam daerah Padang Terap ke Seremban.
“Dia dikatakan menyewa lori pada harga RM2,500 sebulan untuk menghantar pelbagai barangan termasuk perabot dan makanan, namun dicekup ketika cuba menyeludup ketum,” ujarnya. – K! ONLINE


Zamri tidak sabar ‘lepas geram’ beraksi di luar negara
Oleh KOSMO!

20 Januari 2021, 4:00 pm
KETUA pasukan Terengganu Cycling Team (TSG), Mohd. Zamri Salleh berharap kelabnya dapat menyertai siri perlumbaan di luar negara dengan segera.
Menurutnya, TSG tidak ada pilihan selain mengutip mata menerusi kejohanan antarabangsa selepas pembatalan banyak perlumbaan domestik.
Pelumba berpengalaman berusia 37 tahun itu berkata, buat masa ini hanya pelumba import yang berpusat di Eropah menjadi sandaran TSG.
“Tidak banyak perlumbaan yang boleh disertai sejak tahun lalu dan situasi itu boleh menjejaskan TSG dalam ranking Kesatuan Berbasikal Antarabangsa (UCI).
“Beberapa tonggak seperti (Artem) Ovechkin, (Metkel) Eyob dan (Carlos) Quintero tetap berlumba di luar negara mencari mata untuk ranking pasukan,” katanya kepada Kosmo! di Kuala Terengganu semalam.
Mohd. Zamri berkata, TSG ketika ini masih menunggu kelulusan pihak berkuasa untuk ke Turki selama lebih sebulan sebagai permulaan perlumbaan musim 2021.

Katanya, perancangan itu wajar mendapat kebenaran kerajaan bagi memastikan TSG tidak keciciran jauh dengan pencabar lain.
“Pembatalan Le Tour de Langkawi (LTdL) memburukkan lagi peluang TSG untuk membaiki kedudukan di peringkat Asia dalam ranking UCI.
“Program di Turki bukan sekadar latihan sebaliknya ada sekurang-kurangnya tiga perlumbaan boleh kami sertai,” katanya.
Mohd. Zamri memberitahu, buat masa ini beliau dan rakan-rakan sepasukan tetap berlatih macam biasa dan bersedia untuk ‘lepas geram’ jika berpeluang untuk beraksi pada perlumbaan sebenar.
Katanya, TSG benar-benar berharap kalendar perlumbaan 2021 lebih baik berbanding sebelumnya kerana sasaran kelab berbasikal bertaraf benua itu ialah Zamri tidak sabar ‘lepas geram’ beraksi di luar negarakedudukan tiga teratas.


Pelajar parah jatuh dari tingkat 3 sekolah
Oleh ALICIA JOHNY KUEH

20 Januari 2021, 3:31 pm
KUCHING – Seorang pelajar lelaki dipercayai mengalami kecederaan parah setelah terjatuh dari tingkat tiga bangunan sebuah sekolah di bandar ini hari ini.
Kejadian tersebut yang dipercayai telah berlaku sekitar pukul 7 pagi telah disahkan oleh Ketua Polis Daerah, Asisten Komisioner Awang Din Awang Gani.
“Mangsa telah dikejarkan ke Hospital Umum Sarawak (HUS) oleh pihak ambulans yang tiba di tempat kejadian.
“Mangsa kini masih menerima rawatan di unit kecemasan HUS dan dilaporkan stabil. Kes tersebut masih dalam siasatan polis,” katanya dalam satu kenyataan di sini hari ini.
Mangsa merupakan seorang pelajar Tingkatan Lima aliran Sains berumur 17 tahun yang baharu memulakan sesi persekolahan hari ini. – K! ONLINE


Attram, Ayimbila lengkapkan skuad Selangor II
Oleh MUHAMAD ARDIE PUTRA SUHAIMI

20 Januari 2021, 3:20 pm
PERSIAPAN pasukan Liga Premier, Selangor II untuk mengharungi musim baharu semakin lengkap selepas dilaporkan berjaya mendapatkan dua pemain import muda kelahiran Ghana, George Attram dan Jordan Ayimbila.
Perkara itu didedahkan oleh kelab berpangkalan di Ghana, Accra Lions FC yang menyatakan kedua-dua pemain itu akan menyarung kelab feeder Gergasi Merah secara pinjaman.
“George Attram yang bermain sebagai penyerang dan Jordan Ayimbila di posisi pertahanan akan menyertai pasukan Liga Malaysia, Selangor secara pinjaman pada musim ini.
“Ini adalah kali pertama dua pemain ini melebarkan sayap ke Asia dan mereka dijangka mewakili pasukan feeder, Selangor II di pentas Liga Premier, kami mengucapkan selamat maju jaya buat Attram dan Ayimbila,” kata Accra Lions menerusi ciapan Twitternya semalam.
Difahamkan, Accra Lions yang dikendalikan oleh pengendali Jerman, Rainer Kraft memiliki hubungan akrab dengan ketua jurulatih Selangor, Karsten Neitzel dan pengarah teknikal, Michael Feichtenbeiner.
Justeru, proses untuk melakukan perpindahan ini sangat mudah terutama apabila Attram dan Ayimbila memiliki ciri-ciri falsafah bola sepak yang cuba diterapkan oleh skuad Gergasi Merah musim ini.

Malah, usia Attram yang baru berumur 20 tahun dan Ayimbila (21 tahun) sesuai dengan prospek pasukan feeder Selangor II yang dikendalikan oleh Feichtenbeiner.
Selain itu, Selangor II turut dilaporkan sedang memburu pemain bawah 23 tahun (B-23) Myanmar, Hein Htet Aung untuk mengisi kuota import Asia Tenggara musim ini.


Cheng Hoe belum putus tarikh baharu
Oleh MUHAMAD ARDIE PUTRA SUHAIMI

20 Januari 2021, 3:00 pm
KETUA jurulatih Harimau Malaya, Tan Cheng Hoe belum memutuskan tarikh baharu yang sesuai untuk memanggil pemain menjalani latihan pusat Harimau Malaya sebagai persiapan menghadapi saingan Kelayakan Piala Dunia 2022/Piala Asia 2023, Mac depan.
Terdahulu, Menteri Belia dan Sukan, Datuk Seri Reezal Merican Naina Merican sudah memberi lampu hijau untuk skuad kebangsaan menjalani sesi latihan dengan cara kuarantin setempat di Majlis Sukan Negara (MSN), Bukit Jalil.
Cheng Hoe berkata, perbincangan lanjut dengan Persatuan Bola Sepak Malaysia (FAM) sedang dijalankan bagi memilih tarikh sesuai untuk pemain hadir ke kem latihan tersebut.
“Kita memang ada perancangan untuk memanggil pemain menjalani kem latihan pusat sebelum aksi Kelayakan Piala Dunia 2022/Piala Asia 2023, Mac depan.
“Namun, banyak faktor perlu diambil kira terutama dengan situasi pandemik Covid-19 ketika ini masih belum menunjukkan penurunan.
“Jika segalanya berjalan lancar, mungkin ia dapat dilakukan selepas ini dengan jangkaan kem latihan berlangsung dalam tempoh 10 hingga 14 hari.

“Apa yang pasti, saya berterima kasih kepada Kementerian Belia dan Sukan (KBS) kerana memberi lampu hijau buat kami menjalani kem latihan nanti.” katanya ketika dihubungi Kosmo! semalam.
Reezal Mericam menerusi ciapan pada Twitter peribadinya mengakui memahami keluhan dialami oleh industri sukan secara keseluruhan yang terjejas ekoran Perintah Kawalan Pergerakan (PKP) yang melanda hampir seluruh negara ketika ini.
“Kami amat memahami keluhan peminat sukan ini lebih-lebih lagi dengan situasi yang perlu kita hadapi sekarang. Step by step, we will bring back the sports industry together (langkah demi langkah, kita akan mengembalikan semula industri sukan bersama-sama).
“(Mengenai kem latihan skuad Harimau Malaya) saya mahu pasukan jaga prosedur operasi standard (SOP) dan jaga diri. Keselamatan menjadi keutamaan No. 1,” katanya.
Skuad Harimau Malaya yang kini menduduki tangga kedua Kumpulan G bakal bertemu Emiriyah Arab Bersatu di Abu Dhabi pada 26 Mac dan menentang Vietnam di Stadium Nasional Bukit Jalil pada 31 Mac depan.


Penunggang motosikal maut bergesel lori
Oleh EDDY AQMAL MOHAMED HAMIDI

20 Januari 2021, 3:42 pm
GOMBAK – Seorang lelaki maut selepas motosikal ditunggangnya bergesel dengan sebuah lori dalam satu kemalangan di Lebuh Raya Utara Selatan menghala ke Kuala Lumpur pagi tadi.
Ketua Polis Daerah Gombak, Asisten Komisioner Arifai Tarawe berkata, kejadian berlaku kira-kira pukul 7.55 pagi sewaktu lori berkenaan yang dipandu oleh seorang lelaki berusia 57 tahun sedang dalam perjalanan menghala ke Shah Alam dari arah Rawang.
“Selepas lori berkenaan melepasi tol Rawang, ia telah bergesel dengan sebuah motosikal yang ditunggang oleh seorang lelaki berusia 26 tahun mengakibatkan motosikal tersebut hilang kawalan dan terjatuh ke atas jalan raya.
“Mangsa yang terjatuh kemudiannya digilis oleh lori berkenaan mengakibatkan lelaki itu maut akibat kecederaan parah pada kepala dan badan,” katanya menerusi satu kenyataan di sini hari ini.
Menurut Arifai, siasatan awal mendapati lori tersebut dikatakan telah memasuki laluan motosikal berkenaan sebelum kejadian berlaku.
“Mayat mangsa telah dibawa ke Forensik Hospital Selayang untuk dibedah siasat dan kes disiasat di bawah Seksyen 41 (1) Akta Pengangkutan Jalan 1987,” katanya. – K! ONLINE


Netizen bingung gadis pelihara nyamuk
Oleh KOSMO!

20 Januari 2021, 3:10 pm
JAKARTA – Seorang gadis di Indonesia membuatkan netizen kebingungan apabila mendedahkan dia menjadikan seekor nyamuk yang dinamakan Molly sebagai binatang peliharaan.
Menerusi satu video di laman TikTok, gadis yang menggunakan akaun @michelleeserafin itu menunjukkan cara-cara memberi makan kepada serangga peliharaannya itu, lapor Suara.com semalam.
“Ini adalah cara bagaimana saya memberi Molly makan,” tulisnya pada status video berkenaan.
Video yang memaparkan gadis itu mendekatkan botol yang menyimpan nyamuk itu di kakinya sebelum penutupnya dibuka bagi membolehkan Molly terbang keluar.
Serangga itu akan menghisap darah di kaki tuannya dan sebaik selesai, Michellee akan memasukkan Molly ke dalam botol.
Rata-rata pengguna media sosial meluahkan rasa hairan dengan tindakan gadis itu yang memilih nyamuk sebagai binatang peliharaan.

“Kalau nyamuk itu boleh bercakap, pasti akan diberitahu bahawa ia mampu cari makan sendiri,” tulis seorang pengguna.
“Terima kasih untuk tutorial ini, sangat menyesatkan,” komen seorang lagi.
Video tular itu sudah ditonton sebanyak 8.8 juta kali dengan ribuan komen ditinggalkan. – Agensi


V Shem tekad ulangi langkah ke final
Oleh MUHAMMAD RIDUAN MOHD HANAFIAH

20 Januari 2021, 3:40 pm
PEMENANG pingat perak Sukan Olimpik 2016 Rio, Goh V Shem-Tan Wee Kiong bertekad mengulangi pencapaian terbaik mereka untuk mara ke pentas final menjelang aksi Toyota Terbuka Thailand yang membuka tirai pada 19 hingga 24 Januari ini.
Beregu lelaki negara itu tampil cemerlang apabila mara ke pentas final Terbuka Thailand minggu lalu, namun impian untuk melihat mereka menjulang kejuaraan tidak kesampaian apabila tewas kepada pasangan No. 7 dunia dari Taiwan, Lee Yang-Wang Chi Lin.
V Shem mengakui kekalahan tersebut memberi pengajaran berguna buat mereka selain motivasi terbaik menjelang aksi Toyota Terbuka Thailand nanti.
“Secara keseluruhan saya gembira kerana melangkah ke pentas final namun jika kita berdepan mereka sekali lagi kita perlu cepat menguasai perlawanan.
“Bagi saya ia merupakan permulaan terbaik bagi kami dan aksi di pentas final memberi kami keyakinan untuk tampil lebih baik menjelang perlawanan seterusnya. Saya harap kami mampu melangkah ke final sekali lagi,” katanya kepada Kosmo! semalam.
Hasil keputusan tersebut, pasangan negara membawa pulang hadiah kemenangan sebanyak AS$35,000 (RM141,277) manakala juara membawa pulang AS$74,000 (RM299,737).

Kali terakhir V Shem-Wee Kiong mara ke final dalam kalendar dunia adalah pada kejohanan Korea Masters 2019 yang menyaksikan mereka tewas 19-21, 22-20, 19-21 kepada Yang-Chi Lin dalam perebutan gelaran juara.
Terbuka Thailand merupakan penampilan antarabangsa pertama buat kebanyakan pemain selepas kejohanan badminton dunia terhenti gara-gara pandemik Covid-19.


Ragut untuk beli dadah
Oleh MOHD YUNUS YAKKUB

20 Januari 2021, 3:07 pm
KUALA LANGAT – Polis tidak menolak kemungkinan tindakan seorang lelaki meragut guru wanita sebuah taska di Eco Sunctuary Telok Panglima Garang, semalam disebabkan bagi membeli dadah.
Ketua Polis Daerah Kuala Langat, Superintendan Azizan Tukiman berkata, ini berikutan ujian saringan air kencing terhadap suspek berusia 26 tahun didapati positif dadah jenis syabu.
“Kita telah mendapat perintah tahanan reman selama tujuh hari bermula hari ini terhadap suspek itu.
“Semakan rekod turut mendapati suspek mempunyai 12 rekod lampau berkaitan dadah dan jenayah,” katanya ketika dihubungi Kosmo! di sini hari ini.
Menurut beliau, pihaknya juga sedang menjalankan siasatan dalam mendapatkan barangan hasil ragut berhubung kes tular tersebut selepas hanya beberapa barangan sahaja ditemukan daripada suspek.
Kosmo! semalam melaporkan seorang lelaki berjaya diberkas di sekitar daerah ini dalam tempoh lapan jam selepas meragut seorang guru sebuah taska.

Suspek berusia 26 tahun itu ditangkap pukul 4 petang selepas melakukan jenayahnya di Eco Sunctuary Telok Panglima Garang, kira-kira pukul 8.20 pagi. – K! ONLINE


Tahap pematuhan rakyat Negeri Sembilan 90 peratus
Oleh NOR SHAFAWATI YUP

20 Januari 2021, 3:26 pm
SEREMBAN – Tahap pematuhan rakyat Negeri Sembilan terhadap prosedur operasi standard (SOP) sepanjang pelaksanaan Perintah Kawalan Pergerakan (PKP) amat memuaskan dengan 90 peratus penduduk mematuhi arahan yang ditetapkan kerajaan.
Ketua Polis Negeri Sembilan, Datuk Mohamad Mat Yusop berkata, setakat ini masyarakat di negeri ini memahami setiap ketetapan serta arahan dalam mengekang penularan Covid-19 dan diharapkan perkara tersebut akan berterusan.
“Rakyat Negeri Sembilan sudah bersedia untuk menghadapi PKP dan secara umum sebanyak 90 peratus rakyat di negeri ini mematuhi segala arahan dan SOP ditetapkan.
“Perkara itu berdasarkan pemantauan yang telah dikenal pasti oleh Pihak Berkuasa Tempatan, pasukan pemantau dan menerusi Sekatan Jalan Raya (SJR),” katanya pada sidang akhbar selepas  melakukan tinjauan SJR berdekatan Plaza Tol Seremban – Labu di sini hari ini.
Turut hadir Ketua Polis Daerah Seremban, Asisten Komisioner Mohd Said Ibrahim.
Menurut Mohamad, setakat ini pihak polis telah melaksanakan sebanyak 20 SJR di seluruh negeri selaras dengan perlaksanaan PKP yang diumumkan kerajaan dan SJR tersebut akan ditambah di setiap daerah.

“Mulai tengah malam ini kita akan dirikan lebih banyak SJR antara sempadan daerah memandangkan kerajaan telah memgumumkan PKP di seluruh Negeri Sembilan berbanding hanya di Seremban dan Port Dickson sebelum ini.
“Kita juga merancang untuk menambah lagi kumpulan pemantau yang kini berjumlah 24 pasukan bagi memastikan rakyat terus mematuhi arahan yang ditetapkan kerajaan,” katanya.
Beliau berkata, seramai 328 anggota terdiri daripada pegawai dan anggota Polis Diraja Malaysia (PDRM), Angkatan Tentera Malaysia (ATM) serta  anggota Jabatan Sukarelawan Malaysia (Rela) ditugaskan mengawal laluan keluar masuk sepanjang SJR diadakan.
“Saya berharap penduduk di negeri ini mematuhi arahan yang ditetapkan dan tidak keluar rumah sekiranya tidak mempunyai hal mustahak,” katanya.


Julian tekad rebut tempat dalam skuad The City Boys
Oleh MUHAMAD ARDIE PUTRA SUHAIMI

20 Januari 2021, 3:10 pm
PENJAGA gol berdarah kacukan Malaysia, Julian Johan Bechler percaya keputusannya untuk berhijrah mewakili pasukan Kuala Lumpur United (KLU) adalah tepat dalam usaha mencari minit permainan kompetitif pertama pada saingan Liga Malaysia (Liga M).
Pemain kelahiran Munich, Jerman itu sudah berada di Malaysia sejak tahun 2019 apabila berjaya mendapat kontrak selama dua musim bersama Johor Darul Ta’zim (JDT).
Bagaimanapun, Julian mengakui dia telah menjalani latihan bersama pasukan feeder, JDT II selama dua tahun tetapi masih belum membuat sebarang kemunculan kompetitif.
“Saya pernah bermain dalam aksi persabahatan dan menjalani latihan bersama skuad JDT II, namun belum rezeki saya untuk membuat debut dalam kancah Liga M.
“Kini, sudah tentu impian saya untuk berusaha merebut tempat dalam kesebelasan utama pasukan KL kerana impian saya adalah untuk beraksi di peringkat tertinggi,” katanya dalam satu kenyataan semalam.
Mengulas lanjut, penjaga gol berusia 20 tahun itu percaya sesi latihan yang direncanakan oleh ketua jurulatih, Bojan Hodak memiliki intensiti sama seperti ketika bersama skuad Harimau Selatan.

“Saya sudah bersama pasukan sejak lebih seminggu dan intensiti sesi latihan di sini sangat tinggi selain cukup kompetitif. Malah, saya berusaha untuk mendapatkan kecergasan penuh kerana saingan sangat sengit.
“Secara keseluruhan, saya anggap keputusan berhijrah ke KL sangat tepat kerana inilah kelab yang memiliki falsafah dan sesuai untuk memberi peluang buat pemain-pemain muda,” katanya.


Tempoh penangguhan bayaran balik PTPK dilanjutkan sehingga 31 Mac
Oleh NOR IDAYU BOSRO

20 Januari 2021, 3:09 pm
PUTRAJAYA – Tempoh penangguhan bayaran balik pinjaman latihan kemahiran Perbadanan Tabung Pembangunan Kemahiran (PTPK) kepada peminjam yang layak dilanjutkan tiga bulan lagi sehingga 31 Mac depan.
Menteri Sumber Manusia, Datuk Seri M. Saravanan berkata, keputusan itu dibuat berikutan terdapat peminjam PTPK yang terkesan dengan pandemik Covid-19 dan masih belum berupaya membuat bayaran balik pinjaman.
Beliau berkata, pelanjutan tempoh penangguhan itu akan melibatkan bayaran balik pinjaman berjumlah RM9,516,798.90 dan akan memberi manfaat kepada 72,747 bilangan akaun.
“Kementerian Sumber Manusia (KSM) bersetuju untuk melanjutkan tempoh penangguhan bayaran balik pinjaman latihan kemahiran PTPK selama tiga bulan lagi, sehingga 31 Mac depan kepada peminjam yang layak,” katanya dalam satu kenyataan di sini hari ini.
Saravanan berkata, KSM amat prihatin dan peka terhadap kekangan kewangan serta kesukaran hidup yang dihadapi oleh sebilangan peminjam PTPK yang kehilangan pekerjaan susulan
pandemik Covid-19 selain bencana banjir yang melanda beberapa negeri baru-baru ini.
“KSM berharap penangguhan bayaran ini yang juga sebahagian daripada tanggungjawab sosial dapat membantu meringankan beban yang ditanggung oleh peminjam PTPK,” katanya.

Beliau berkata, peminjam PTPK yang terkesan boleh mengemukakan permohonan melalui borang penangguhan yang boleh diisi di laman sesawang PTPK mulai 15 Januari hingga 31 Mac depan.
Untuk maklumat dan pertanyaan lanjut, peminjam boleh mengemukakan email kepada [email protected] atau [email protected].
Maklumat lanjut juga boleh diperoleh melalui laman web rasmi PTPK www.ptpk.gov.my. – K! ONLINE


Lima kampung terpilih projek Tabung Wakaf Air
Oleh MOHD. HUSNI MOHD. NOOR

21 Januari 2021, 10:04 pm
PUTRAJAYA – Kementerian Alam Sekitar dan Air (KASA) menyenaraikan lima kampung pertama yang terpilih bagi projek penyaluran air bersih menerusi dana Tabung Wakaf Air (TWA).
KASA menerusi kenyataan di laman Facebook hari ini berkata, lima kampung berkenaan termasuk Kampung Sungai Congkak, Hulu Langat dan Kampung Sungai Sendat, Ulu Yam, Hulu Selangor di Selangor.
Manakala, tiga kampung lain adalah Kampung Melayu Seelong, Senai, Johor; Kampung Batu Balak, Jerantut, Pahang dan sebuah kampung di Manjung, Perak.
Menurutnya, pemilihan kampung itu dibuat pada Mesyuarat Jawatankuasa Induk Tabung Wakaf Air pertama yang dipengerusikan  Ketua Setiausaha KASA, Datuk Seri Zaini Ujang.
“Turut sama dalam mesyuarat itu termasuk wakil Jabatan Pengairan dan Saliran (JPS), Jabatan Perkhidmatan Pembetungan (JPP), Bahagian Bekalan Air (BBA), Yayasan Waqaf Malaysia (YWM), Suruhanjaya Perkhidmatan Air Negara (SPAN), Pengurusan Aset Air Berhad (PAAB) dan Kementerian Pembangunan Luar Bandar (KPLB).
“Alhamdulillah, dengan sumbangan yang diperoleh setakat ini, lima projek akan dilaksanakan sebagai projek terawal yang mendapat dana daripada TWA sebanyak RM180,500,” katanya. – K! ONLINE


5 maut dalam kebakaran di kilang vaksin
Oleh KOSMO!

21 Januari 2021, 11:39 pm
MUMBAI – Sekurang-kurangnya lima orang disahkan mati ketika satu kebakaran di sebuah bangunan di hab pengeluaran vaksin terbesar dunia di barat India hari ini, kata pihak berkuasa.
“Lima orang telah mati,” kata Datuk Bandar Pune, Murlidhar Mohol kepada pemberita susulan insiden kebakaran di Institut Serum di India.
Pasukan penyelamat menemui lima mayat di dalam bangunan yang masih dalam pembinaan selepas kebakaran berjaya dikawal, lapor media tempatan.
“Kami berasa amat sedih dan mengucapkan takziah kepada waris keluarga,” kata Ketua Pegawai Eksekutifnya, Adar Poonawalla tanpa beri butiran lanjut.
Terdahulu, agensi berita AFP melaporkan kejadian kebakaran di Institut Serum India tidak menjejaskan pengeluaran vaksin koronavirus.
Beberapa stesen penyiaran tempatan memaparkan asap tebal berwarna kelabu keluar dari bangunan itu di bandar Pune, negeri Maharashtra di India.

Institut Serum masih meneruskan pengeluaran berjuta-juta dos vaksin koronavirus Covishield yang dibangunkan oleh firma farmaseutikal, AstraZeneca dan Universiti Oxford.
“Ia (kebakaran) tidak akan menjejaskan pengeluaran vaksin Covid-19,” kata sumber di Institut Serum dengan menyatakan kebakaran cuma berlaku di kilang baharu yang masih dalam pembinaan.
Seorang pegawai di jabatan bomba tempatan menyatakan sebanyak enam hingga tujuh jentera dikerah ke lokasi kebakaran.
“Kami tiada maklumat lain berhubung tahap kebakaran atau ada mangsa terperangkap di situ,” kata pegawai itu. – AFP


HRPB sedia beri kerjasama bantu siasatan polis
Oleh ASLIZA MUSA

21 Januari 2021, 8:10 pm
IPOH – Hospital Raja Permaisuri Bainun (HRPB) akan memberi kerjasama penuh kepada pihak polis bagi membantu siasatan kes kakitangannya yang ditemui maut selepas dipercayai terjun dari tingkat tiga bangunan hospital tersebut semalam.
Pengarah HRPB, Dr. Abdul Malek Osman berkata, siasatan mendapati, mangsa adalah pembantu perawatan kesihatan (PPK) dan bertugas waktu pejabat daripada pukul 8 pagi hingga 5 petang pada hari kejadian.
“Pihak HRPB berdukacita dan mengucapkan takziah kepada ahli keluarga dan kenalan rapat mendiang.
“Mendiang bukan sahaja kakitangan yang disenangi rakan setugas malah tidak menunjukkan sebarang masalah sepanjang berkhidmat,” katanya dalam kenyataannya di sini hari ini.
Menurut beliau, semua pihak diminta menghormati privasi keluarga mangsa dan tidak membuat sebarang spekulasi serta menyebarkan maklumat tidak tepat atau palsu.
“Pihak hospital menggalakkan petugas-petugas untuk mendapat sokongan emosi sekiranya perlu.

“Mereka boleh berhubung dengan pasukan kesihatan mental dan sokongan psikososial (MHPSS) yang bertugas menerusi dalam talian untuk mendapatkan bantuan,” katanya. – K! ONLINE


40 ekor kambing seludup dirampas
Oleh YATIMIN ABDULLAH

21 Januari 2021, 8:20 pm
TUMPAT – Pasukan Gerakan Am (PGA) Batalion 9 merampas sebanyak 40 ekor kambing yang diseludup dari negara jiran selepas menahan sebuah lori di Kampung Kok Bedollah di sini semalam.
Pegawai Pemerintah PGA Batalion 9 Superintendan Nor Azizan Yusoff berkata, lori tersebut ditahan pada pukul 9 malam dan jumlah rampasan kesemua kambing itu dianggarkan bernilai RM48,000.
Menurutnya, rampasan itu dijalankan selepas anggota PGA mengekori sebuah lori dari pangkalan haram Pisau Raut di sini sehingga ke sebuah kandang kambing di kampung tersebut.
“Kita telah menjalankan intipan selama setengah jam sebelum melihat sebuah lori masuk ke kawasan pangkalan haram itu.
“Sekumpulan lelaki dilihat sedang membawa masuk kambing ke dalam lori itu,” katanya dalam satu kenyataan di sini hari ini.
Nor Azizan memberitahu, apabila lori tersebut tiba di kawasan kandang, sepasukan anggota PGA telah bertindak menahan lori berkenaan.

Katanya, pemeriksaan lanjut pada bahagian belakang lori itu membawa kepada penemuan 40 ekor kambing yang dipercayai diseludup dari negara jiran.
“Susulan daripada itu, kita turut menahan seorang lelaki berusia 32 tahun yang merupakan pemandu lori itu bagi membantu siasatan.
“Kita tidak menolak kemungkinan kambing-kambing itu dibawa masuk secara haram untuk dijual di pasaran tempatan dan luar Kelantan bergantung kepada permintaan,” ujarnya.
Nor Azizan berkata, semua kambing itu diserahkan kepada Jabatan Perkhidmatan Veterinar (JPV) Kelantan untuk tindakan lanjut.
Katanya, kes disiasat mengikut Seksyen 36 (1) Akta Binatang 1953. – K! ONLINE


577 individu ditahan ingkar SOP
Oleh NUR HUDA MUSA

21 Januari 2021, 7:40 pm
PETALING JAYA – Seramai 577 individu telah ditahan atas kesalahan ingkar Prosedur Operasi Standard (SOP) Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, 545 telah dikompaun dan 32 individu direman.
“Antara kesalahan ingkar SOP dilakukan ialah tidak memakai pelitup muka (190), tiada penjarakan fizikal (112), rentas negeri atau daerah tanpa kebenaran (81), gagal menyediakan peralatan atau merekod butiran diri (75), premis beroperasi lebih masa atau tanpa kebenaran (62) dan lain-lain (57).
“Semalam, sebanyak 2,474 Pasukan Task Force Operasi Pematuhan Polis Diraja Malaysia (PDRM) yang terdiri daripada 10,581 anggota telah melakukan 31,155 pemeriksaan bagi memantau dan menguatkuasa pematuhan SOP PKP diseluruh negara,” katanya pada sidang khas FB Live hari ini.
Dalam pada itu Ismail Sabri berkata, Ops Benteng semalam telah berjaya menangkap 12 orang pendatang asing tanpa izin (PATI) serta merampas lima buah kenderaan darat dalam operasi yang dijalankan di seluruh negara.
“Selain itu, Ops Benteng turut mengesan 115 buah bot atau kapal menerusi satu aktiviti penglihatan berdekatan perairan negara,” jelasnya. – K! ONLINE


Polis Perak laksanakan 53 SJR sempena PKP
Oleh ASLIZA MUSA

21 Januari 2021, 10:00 pm
IPOH – Sebanyak 53 sekatan jalan raya (SJR) dilaksanakan di seluruh Perak berikutan penguatkuasaan Perintah Kawalan Pergerakan (PKP) di seluruh negara kecuali Sarawak bermula tengah malam ini.
Ketua Polis Perak, Datuk Mior Faridalathrash Wahid berkata, sekatan jalan raya tersebut melibatkan kawalan di sempadan negeri dan daerah dengan penugasan 1,822 pegawai dan anggota.
“Sebanyak 386 pasukan pemantauan pematuhan prosedur operasi standard (SOP) juga telah digerakkan di seluruh negeri.
“Penugasan SJR dan pasukan pemantau itu dilakukan setiap hari dengan penglibatan 1,822 petugas barisan hadapan,” katanya dalam kenyataannya di sini hari ini.
Beliau berkata, semua pihak dinasihatkan supaya mematuhi setiap SOP dan peraturan yang telah ditetapkan.
“Kerjasama dan kawalan kendiri daripada masyarakat amat penting dalam memerangi penularan pandemik Covid-19,” katanya. – K! ONLINE